Ўзбек мухолифатининг яқин ўтмишдаги тарихи – Боймирза Ҳайит – mulkdor.com\nЎзбек мухолифатининг яқин ўтмишдаги тарихи – Боймирза Ҳайит\nSeptember 11 2017, 03:09 ДунёМақолаларТарихТурон тарихиЎзбекистон\nБуюк ватанпарвар – олим, доктор Боймирза Ҳайитнинг сўнг сўзи\nЎзини Туркистон фарзанди деб билган немис олими Боймирза Ҳайит 1917 йил 17 декабрда Намангандаги Ёрқўрғон қишлоғида таваллуд топиб,саксон тўққиз ёшида Германиянинг Кёлн шаҳрида 2006 йил 31 октябр куни оламдан ўтган эди.Боймирза Ҳайит узоқ вақт Совет Ўзбекистони “олимлари” тарафидан дуои-бад қилинди. Айнан ўша “олимлар” 1992 йили Боймирза Ҳайит Ўзбекистонга келганида пойига поëндоз бўлишгани ҳам рост. Гап бу умуртқасиз “олимлар” ҳақида эмас. Гап Боймирза ота ҳитоб қилган ва ҳануз нишонга тегмаган камон ўқидек ҳавода муаллақ учган “сўнг сўзи” ҳақида. Бу сўзлар Туркистон даъвоси учун умрини берган ватандошниг тазарру тўла васиятидир. Келинг бу васиятни яна бир бор эшитиб Боймирза отанинг ҳаққини ҳалол қилайлик. Отабек Усмон Блоггер. 2017 йил\nМақола Абдулазиз Маҳмудовнинг “Фейсбук”даги шахсий саҳифасидан олинди\nБОЙМИРЗА ҲАЙИТ: ХАЛҚИМГА СЎЗ\nАзиз ватандошларим. Сизларга, сизларнинг фарзандингиз Боймирза Ҳайит мурожаат қилмоқдадир. Азиз ватандошларим, 52 йил ватандан жудоликда, Ватандан ташқари узоқ мамлакатларда яшадим, миллатим дея тушундим, бутун борлиғимни, ғоямни, вужудимни ва фикр-ҳаётимни миллатимизнинг тақдири, ўтган кунлари ва келажакдаги истиқболи деб, фаолиятларда бўлиндим. Табиий, муҳожирликнинг аччиқ-чучук шартлари, Ватансизлик, бошқа миллатлар орасинда яшашлик, қийин бир ҳолда фаолиятларда бўлинмоқ табиати ила осон бўлмаган бир масала эди. Алҳамдулилло, Ватан деб, миллат деб, яъни унинг озодлигини талаб этиб, узоқ йиллар ҳаракатда… Қўлда қалам билан майдонда бўлиб келинди. Ватанимнинг бир фарзанди сифатида кўп-кўп ҳақоратларни мен Советлар Иттифоқининг матбуотларидан ва Туркистонимиздаги матбуотлардан, айниқса, совет коммунист матбуотларидан, ёзувларидан, китоб ва рисола ҳамда мақолаларидан кўрган бўлдим. Фикрларимга қарши ёки менинг шахсимга қарши 436дан ортиқ китоблар, рисолалар, мақолалар ёзилди ва бунингда баробар телевидение ва радиоларда, қурултойларда, менинг фикримга қарши, айниқса шахсимга қарши ҳужумлар, туҳматлар, иғволар юритилди.\nМени қотил дедилар, судга берилишимни илтимос қилишди, аммо судга беролмадилар. Фашист дедилар, фашистлигимни исбот этолмадилар, ватан хоини дедилар, мени ватан хоини бўлолганимни исбот этолмадилар. Ленин миллий сиёсатини сохталовчи, дедилар, аммо Ленин миллий сиёсатининг сохтакорлигини Москва ёки Туркистондаги совет арзандалари энди ўз кўзлари билан кўриб турибдиларки, энди Ленин миллий сиёсати сохтакорлик сиёсати экан.\nБуржуа миллатчиси дедилар, табиий, мен миллатчи бўлиб, ўз миллатимни бошқа миллатлар устидан юқори кўтариш учун эмас, ўз миллатимизнинг ўз ҳолинда мустақил яшаши, эркин нафас олиши, бахтли ва саодатли яшаши, ўзимизни ўзимиз тарафимиздан идора этилиши талабларида бўлдим.\nБу табиийдир, миллатимни севиш аломатидир, буни бир миллатнинг бошқа миллат устидан ҳокимлигини таъмин этадиган фикр сифатида кўриб бўлмайди ва бунингда, бундай сўзлар асосидан тузилган иғволарни ҳам ҳазм қилдик.\nАллоҳ бугун бизнинг ҳақли бўлганимизни, совет режими ва унинг туркистонлик хизматчилари бу соҳада буюк бир тарихий ёлғон қилганликларини бугун ўз кўзимиз билан кўриб турибмиз. Аллоҳнинг раҳми ила эски совет сотсиалист республикалари бирлиги, деган бир императорликнинг чўкиши, 16 миллионга яқин аъзоси бўлган, ҳаммани титратган, ҳаммани қўрқитган зулмнинг ҳукмронлари бугун ўртада йўқдирлар…\nАлҳамдулилло, биз энди коммунизм идеалогиясининг ҳокимиятидан қутила билдик. Аммо биз коммунизм руҳини ташиган, эски вақтда бу руҳдан тарбияланган одамларнинг ҳокимиятидан қутила билдикми, мен буни билмайман, буни сизлар биласизлар.\nБиз коммунизмдан айрилган, ўзларини миллий раҳбар деб атаган ватандошларимиз фақат устидаги кийимларини ўзгартирдиларми, буни ҳам мен билмайман. Аммо, миллат бундай одамларнинг ўз миллатига хизмат этишига секин-секин даъват этади, агар даъватни самимий қабул этмаса, ҳаттоки, демократик ҳуқуқлар билан, жанжал-ғавғолар, ур-йиқитлар билан эмас, ўзининг талабларини, қонуний талабларини ва табиий ақлни ҳимоя қилиб бугунги раҳбарлардан масъулият талаб қилиши мумкиндир.\nБизнинг халқ кўп қийинчиликларни кўрди, зулмнинг не бўлганлигини кўрди, мазлум бўлиш осон, аммо мазлумликдан қутулиш қийин эканлигини ҳам кўрди.\nУнутмаслик керакки, чор Русияси давринда, яъни Туркистон чор Русияси ҳокимиятлиги остига киргандан кейин 4600 дан кўпроқ исён кўтарилди. 1919-йилги исённи ҳам унутманг. 1916-йилги қўзъғолон у замонда Петербургда Русияга қарши очилган 2-фронт деб ҳисобланарди.\nБуни ҳам унутмангиз. 1918-йилдан 1934-йилгача давом қилган 16 йилги мужодала, буни совет руслари босқинчилик дедилар, – у ҳақиқий миллий озодлик кураши бўлиб, тарихимиз, қонли тарихимизнинг буюк бир фожиали кўринишидир. Биз босмачилик дедикларини туҳмат деб биламиз. Миллий ҳуррият, исломобод бўлсин, Туркистон туркистонликларники бўлсин, Туркистонда мустақил давлат бўлсин… дея ўртага чиққан бизнинг фидокор, қаҳрамон одамларимиз жабҳаларда қарши курашиб, миллий ҳақларини қурол билан талаб қилган вақтларида 2 миллиондан ошиқроқ кишимиз шаҳид бўлдилар.\n“Босмачилар” деб аталган буюк миллий мужодалага қарши курашда туркистонлилар эмас, совет рус ўрдусининг 140 ва 160 минг қуролли, замбаракли ва қувватли қуролларга эга бўлган аскарлари курашдилар.\nБиз яна ишғол этилдик, иккинчи марта ишғол этилдик, аммо миллат ўлароқ таслим бўлмадик ва таслим бўлиш ниятида ҳам эмасмиз.\nБизнинг бошимизга тушган кўп-кўп қийинчиликлардан бириси – халқ билан ҳокимият орасиндаги алоқасизлик бўлди. Халқ совет коммунизм режимининг қурбони бўлди.\nХалқдан сўраб келинган бир иш йўқдир. Тайин этиладиган амалларга функционерларни – партия одамларини ва давлат одамларини тайин этиб, халқдан сўрамасдан халқни идора эта бошладилар, яъни шоиримиз, шаҳид шоиримиз Элбекнинг дедигидек, йиртқичлар мажлисинда арслон бўрини, маймунларни, қўйларни ва тулкини мажлисга даъват этиб, қўйларни идора этиш учун ким керак деганда, тулки чиқиб: “қўйларни идора этадиган ягона қувват бўрилардир”, дебди. Арслон: “Ҳа, бундай бўлса қўйларни бўрилар идора этсин”, дебди. Бизнинг ҳам шаклимиз бу бўлди. Биз каби одамлар қўйлар деб ҳисобланди. Тулкининг тавсияси билан бўрилар бизга ҳоким бўлди. Бизнинг яшашимизни табиий ҳолда кўрмасдан йиртқич бўрилар ҳаётимизни тўнкара бошлади, бунинг оқибатини ўзингизлар кўп кўрдингизлар. Оллоҳ бундан кейин будай жазоларни, бундай даҳшатни, бундай пасткашлик зулмини бошимизга келтирмасин.\nХалқ билан ҳисоблашиш энг муҳим масаладир, халқ билан ҳисоблашиш ва халққа ҳисоб бермоқ демократиклигимиз, системнинг, яъни давлатни идора этмоқ системининг асосий қонунидир.\nАгар халқнинг розилигини олмасдан, халқнинг овозини олмасдан қилинган бир иш бўлса, бу халққа хизмат, демократик йўл билан халққа хизмат эмас, балки бир тўда инсонларнинг бирлашган янги диктатураси бўлиб ўртага чиқаверади.\nБу сабабдан келажакда халқ масаласига кўп диққат қилишимиз керак бўлади. Истиқлол деган билан ҳали оғзимиз ширин бўлмади. Аммо истиқлолимиз эълон қилинганидан кейин унинг нақадар тотли эканлигини ҳис этмоқдамиз. Оллоҳ истиқлол қонунини муборак этсин.\nБизларни ўз мамлакатимизнинг, ўз миллатимизнинг тақдири, келажаги ва унинг тараққиёти, бахт-саодати учун ишлашга илҳом ва мажбуриятлар юкласин.\nКўп вақт йўлларда ёки бошқа жойларда бўлган вақтимда ёки бўлмаса тушкунлик кунларимда ҳар доим Чўлпонyи эслаб келдим. Бизнинг шаҳид, мужоҳид ва кўп жозибали шоиримиз Чўлпон ўзининг “Халқ” деган шеърида:\nМашҳур шоир, адиб, драматург, сиёсатчи, профессор Абдурауф Фитрат ўзининг “Темур сағанаси” деб аталган саҳна асарида дейди: “У Темурнинг сўзи сўз эди. Амир Темурни сўзга чиқариб, Амир Темурнинг шиддатли бир овози билан миллатга хитобни ахтаради. Кўринг – Амир Темур нима дейди.\n“Мен сизларга кўп нарсаларни қолдирдим. Не бўлдики, бу замонларнинг шарафли ва жасур миллатининг зулми остида қолмиш. Кимлар боғларимнинг қушларини қувмоқда. Оталар меросидан нима қилдингизлар. Сизлардан талаб этеюрум, қалқингиз, сизларга амр қиламан, қалқингиз! Ўлкамизни тузатингиз. Авлодларимни ҳур яшашини таъмин этингиз. Агар бундай қилмасангизлар, ўлка, яъни мамлакат буюк бир мозорлик ҳолига келажакдир”.\nТабиий, бундай мозорликни қилишда ўзимизнинг ҳам айбимиз кам эмас. Орамиздан чиққан хоинларнинг роли ҳам кам эмас. Аммо булар ўтишга керак, ўтиш ҳам керак. Аммо хоинларимизнинг миллатимиз бошига келтирган фожиаларини ҳам унутмаслигимиз керак.\nЁшларимизга бўлган, ўтган ҳодисаларимизни, шарафли ўтмишимизни ёки орамиздан чиққан баъзи бир шарафсиз ҳолларни ҳақиқатлар билан, яширмасдан тўғри ҳолда ўргатишимиз керак.\nҲақиқатдан қўрқсак, Аллоҳдан ҳам қўрқмаган бўламиз. Чунки Аллоҳ ҳар доим ҳақсеварлар, ҳақ истаганларнинг орзу-ҳаваслари ва ниятларининг ижроси учун ёрдамчи бўлгандир. Аммо биз кўп вақт алдандик, миллатимизни алдадилар, алдатдилар.\nБунинг учун ҳам машҳур шоир, адиб ва драматург Абдурауф Фитрат ёзадики: “Биз мусулмонлар, ёлғиз алданмоқ учун дунёга келдикми. Бойимиз, ишчимиз, хўжамиз, талабамиз, адибимиз, фалсафачимиз, буюкимиз, кичигимиз Оврўпонинг газетасига, китобига, сўзига, ишига, қонунига, низомига, олтинига ва қизига алданишдан бошқа нарсани билмадилар”.\nБуни ҳам унутмаслигимиз керакдур. Келажакда биз халқимизнинг истиқболини таъмин этиш масаласида кўп ўйлаб, тушуниб, кенг усулда халқимизга хизмат қиламан, деб ҳаракатда бўлишимиз керакдур, шартдур. Агар бундай қилмасак, истиқлолимизни эълон қилиб ўтирмасдан, яна бизга ҳокимлар ўз истаганларини юритаверсинлар, биз уларга қул бўлиб хизмат қилаверамиз, деган маъно ҳам келиб чиқиши мумкин. Бундан қутилиш учун, табиийдирки, ўз истиқлолимизнинг мевасини кўришга ҳаракат қилишимиз керак бўлади. Аллоҳ миллатимизни, шу жумладан, сизларни ва бизларни ўз паноҳида сақласин.\nЧет мамлакатларда бўлган беш миллионга яқин мусулмон, туркистонлик муҳожирлар Ватандан йироқда яшамоқдалар. Улар эрталабдан кечгача дуолар билан, ҳаракатлар билан, умидлар билан мамлакатимизни озодлигини, мамлакатимиздаги халқни ҳурликда яшашини Аллоҳдан орзу-ҳавас этмоқдалар. Аллоҳ буларни ҳам улушсиз қолдирмас.\nБиз қўлимиздан келгани қадар Ватаннинг хизматида бўлиб келдик, бундан кейин ҳам Ватан йўлида хизмат қилишга ҳозирмиз. Аммо сохтакорларга хизмат қилиш тарафдори эмасмиз.\nБиз холис, демократик равишда сайланган ҳукумат ва демократик қонунга асосланган инсон ҳақларига итоат этган ва қурган, миллатимизни ҳурмат этган раҳбарларни истаймиз. Биз ватан ташқарисида қолдик, аммо ҳар куни, ҳар соат қалбимиз Ватан билан бўлиб келди.\nБиз Ватаннинг биринчи озод бўлган инсонлари деб ҳис этамиз ўзимизни. Бу эса кўп қийин масаладир. Биз, аввал, озод бўлдик, аввал, озод бўлишганда мажбур бўлдик. Коммунизмнинг энг жирканч хуружи бўлган сталинизм даврининг қурбонлари бўлдик.\nҚайси қуш ўзининг қимматли бўлган гулидан айрилмоқни истайди. Бизни ватандан кетишга мажбур қилишди. Бизни хоинлар дедилар. Бизни муллаю феодаллар дедилар, аксилинқилобчи дедилар, ўғрилар дедилар.\nЧет мамлакатлардаги империалистларнинг қуллари, хизматкорлари деган иғволар билан кўрсатдилар, аммо аслида биз ундай эмас эдик. Буни иншаооллоҳ, келажакда тарих сизларга яна кўпроқ ўргата билади. Аллоҳдан сизларга бахт-саодатлар, миллий истиқлол йўлида муваффақиятлар тилайман.\nҲар вақт қалбим ҳар ерда сизлар билан бирга, бахт-саодатингизга эга бўлинглар, бу бахт-саодат миллатимизнинг бахт-саодатидир. Айни замонда бу менинг ҳам бахт-саодатимдир. Миллатимиз ўлмаса, ҳар биримизнинг бу жамият ишида, бу миллат ишида ўйнаган ролимиз бордир.\nБизнинг борлиғимиз, шўбамиз бўлсин, ишчимиз бўлсин, ҳаммолимиз бўлсин, ҳаммаси бизникидир.\nТабиати бузуқ инсонларимиз ҳам бордир, аммо табиати, феъли-хўйлари ёмон деб уларни кўчага ташлаш керак эмас. Уларни жамиятимиз ичига олишимиз керак. Инсоф, ахлоқ, миллат ила баробар яшамоқни ўргатишимиз керак.\nБизнинг мамлакатимизда меҳмон бўлиб, яшашга мажбур бўлганларни, миллий озчиликдаги гуруҳларнинг ҳаётини таъмин этишимиз керак. Уларни сиҳат-саломатликлари ва роҳатда яшашларига ёрдам беришимиз керак. Айни замонда шуни ҳам қилиб келдик. Бизга келган, озчиликда бўлган миллий гуруҳлар ўз миллатимиз бўлган турк, яъни маҳаллий халққа қараганда баъзилари ҳаттоки, яхши ишлаган бўлиши ҳам мумкин.\nАммо бу демак, эмаски биз келажакда уларга қарши бир нарса чиқарамиз. Йўқ, иғволарга йўл бермаслигимиз керак. Биз тарихимизда адолатли инсонлар бўлиб келганмиз.\nҚаршимизда бириси нонсиз бўлса, нон бериб келганмиз, суви қолмаганларга сув етказиб берган одамлармиз. Бунинг учун бизга қарши қилинган иғволардан мумкин қадар қутулишимиз керак.\nСоғ бўл, Миллатим!\nКечаги кун ҳақида айтсак, 9 миллион инсоннинг бир ойда топган пули 10 кунга етмаса, пахта майдонларидаги касалликлар натижасида, кимёвий моддалардан заҳарланиш натижасида 3 ярим миллиондан ортиқ одам сариқ касал билан касал бўлса.\nҲар йили Ўзбекистонда 284 минг бола бир ёшга кирмасдан ўлса, икки йил ичида 753 та хотин-қизларимиз ўз-ўзига ўт қўйган бўлса, бундай ҳодисаларни ҳозирга қадар на ислом дунёси, на христиан дунёси кўрмаган.\nБугунги Туркистондаги бошимизга тушган фалокатларни кўринг. Семипалатинскда очиқ ҳавода ташкил қилинган 140 нафар синалган атом бомбаларининг таъсирини кўринг. Сонсиз ўлган инсонлар, ҳайвонлар, заҳарланган инсонлар, касал бўлиб кўчада инграб ётган одамларни кўринг.\n1930-йилда Хидир Алиев дегани каби: “Пахта қизил империализм даврида кафан бўлди, кафан”. Буни унутмаслигимиз керак. Пахтадан воз кечмаймиз. Аммо пахта бизни эзмаслиги керак. Биз пахтани идора қилишимиз керак. Аммо пахта бизни қул қила олмайди.\nБунга ҳеч кимнинг ҳақи йўқдир.\nБаъзилар, аввал, биз иқтисодий жиҳатдан тараққий этайлик, мустақил бўлайлик, кейин сиёсий жиҳатдан мустақил бўлиб кетамиз деган хаёллардалар. Мен бу фикрда эмасман. Агар сиёсий жиҳатдан мустақил бўлмасангиз, яъни, ўзингизни ўзингиз идора этмасангиз, ўзингизнинг ҳудудингиз бўлмаса, сизга бутун қалби, виждони, имони-ла борлиғини хизмат қилдирган давлат муассасаси бўлмаса, бундай ҳолда мен иқтисодий тараққиётда бўламан, ундан кейин мен мустақил давлат сиёсатида юраман, дейиш хатодир ва бундай қиладиганларнинг ташвиқотлари бўлса, менимча, буларда бир хоинлик изи бор.\nМумкин қадар сиёсий мустақилликни, аввал, ўртага қўйишимиз керак. Сиёсий мустақиллик эса ўзининг бутун борлиғи ила иқтисодий мустақиллигимизни таъмин эта билажакдир.\nРусларга муносабат масаласи бу ҳаётимизнинг муҳим масаласидир. Чор Русияси бўлсин, коммунизм бўлсин, рус халқининг исмидан ҳаракат этди. Бу ҳақиқатдир. Аммо бунинг учун рус миллати айбдор бўлолмайди. Фақат рус миллати ичидан чиққан баъзи бир одамларнинг ёмон табиати бордир. Булар ҳурриятчилик, яъни озодлик туйғуларини билмайди.\nЭзилган бир мужикдан бир бошлиқ чиқариб қўйсангиз, эски мужикни эзиб бораверади. Бу эса руслардаги сиёсий характернинг бир кўринишидир. Алҳамдулилло, бундан қутила бошладик, яъни янгидан тузоқларга тушиб қолмаслигимиз керак.\nСўзларимни тинглаганингиз учун минг марта раҳмат. Мени сўрасангиз, мен фалсафа фанлари доктори Боймирза ёрқўрғонлик Ҳайитмирзанинг ўғли, Туркистон тадқиқотлари институтининг мудири, Байналмилал Туркистон жамиятининг фахрий раисиман.\nБутун муҳожирларимиз отиндан сизларга қалбий саломлар, ҳурматлар билдираман, оналаримизнинг қўлларидан, укаларимизнинг кўзларидан, сафдошларимизни юракдан қучоқлаб, хайр. Аллоҳ саломатлик-ла кўришишга насиб этсин, деб умидларда қолган ватанимизнинг бир фарзанди сифатида бу сўзларни айтишга, билдиришга, журъат қила билдим. Хатойим бўлса, Аллоҳ кечирсин ва сизлар кечиринглар. Бу суҳбатни ўғлим Бекмирзани 51 йилдан кейин илк дафъа қайта кўрганлигим учун, бунинг хурсандлиги, бунинг нашъаси, бунинг севгиси, бунинг фожиаси, бунинг ҳаяжони билан сўзладим.\nЭлектрон нусхасини Атабек Усмонов такдим этди.\nДунёOctober 16 2017, 05:10\nЎзбекистонлик боксчи Жамшид Нажмиддинов ярим-ўрта вазн тоифасида профессионал бокс бўйича жаҳон чемпиони бўлди. (more…)\nРоботлар инсонларни ишсиз қолдирадими?\nТехнология тараққиёти яқин келажакда кўплаган касбларни роботларга топширишимизга сабаб бўлади. Ҳайдовчисиз автомобиллар ва метролар ҳақида гапирилаётган шу кунларда, олимлар ...\nДунёDecember 6 2017, 10:12


Рўза ва саломатлик – Дарё уз Янгиликлар\nГлавная / Маданият / Рўза ва саломатлик\nAnvar 15.03.2018\tМаданият Comments Off on Рўза ва саломатлик 46 Показы\nРўзанинг инсонга келтирадиган фойдалари ҳақида гап кетар экан, унинг инсон саломатлигига нисбатан ўта фойдали эканлиги энг кўп гапириладиган мавзулардан бирига айланиб қолганини айтиб ўтмоқ лозим. Ҳа, бу ҳақида бугун бутун дунё гапирмоқда. Бундан аввал ҳам гапирган. Фақат худосиз коммунистларгина рўза киши саломатлиги учун зарарли, дейишар эди. Ўзларига илм нисбатини берган бу жоҳиллар яқин-яқингача одамларга рўза соғлиқни бузувчи энг катта омил эканини уқтирмоқчи бўлиб келдилар. Рўза яқинлашиши билан коммунистик ахборот воситалари унга қарши ташвиқот ишларини бошлар эди. Ҳамма жойларда «Билим жамияти» деб номланган жаҳолат марказларининг гумашталари одамларга рўзанинг зарарлари ҳақида маъруза ўқишни бошлар эдилар. Табиб номига доғ туширувчи оқ кийимли кишилар эса, асосан, тиб номидан қора ишларни қилиб, рўзани инсон соғлигига зарар, деб сафсата сотишар эдилар. Ишхона, ўқув юртларида рўзадорларга қарши кўрилган жазо чораларини гапиришнинг ўзи инсоният учун ор-номус. Лекин шу билан бир вақтда, Исломдан, Қуръондан, шариатдан умуман бехабар халқ ва юртлар вакиллари улардан билим ва тиб хизматлари рўзанинг инсониятга, хусусан, соғлик соҳасида қанчалик фойдали эканлиги ҳақида кашфиётлар қилишар, тажрибалар ўтказишар, илмий асарлар ёзишар эдилар. Энг қизиғи, ўша рўзанинг, ихтиёрий оч қолишнинг фойдаси ҳақида гап кўтарганларнинг кўзга кўринганлари биздаги худосизларнинг катта оғалари ўрислар ичида эди. Кейинроқ бошқа тараққий этган давлатларда бу борада анча ишлар қилинганилиги аниқ бўлди. Жумладан, Англия, Франция, Германия ва АҚШдаги олимлар кишиларни очлик билан даволаш ҳақида сезиларли натижаларга эришдилар.\nРус профессори Николаев ва шериклари очлик билан даволашлари ҳақида юқорида тўхталиб ўтдик.\nАмерикалик мутахассис Пол Брегг бўлса ўзининг эллик йиллик шахсий тажрибаси маҳсули ўлароқ «Мўъжизакор очлик » деб аталган китобини ёзди. Дунёдаги кўплаб тилларга таржима қилинган бу китоб, рўза инсон соғлиги учун энг зарур омил эканлигининг ташвиқотчисига айланди. Инсон соғ-саломат бўлай деса, рўза тутиши зарур экан. Бу эса Имом Табароний ўзларининг «Ал-авсат» китобларида Пайғамбаримиз соллаллоҳу алайҳи васалламдан ривоят қилган: «Рўза тутинглар – саломат бўласизлар», деган ҳадиси шарифнинг илмий тасдиғидир.\nЭнг ажабланарлиси, рўза билан даволовчилар «Киши соғ-саломат юриши учун йилига 28-32 кун ихтиёрий оч қолиши керак» деган хулосага келганлар. Аллоҳ таоло эса бу муддатнинг ўртачаси — 30 кун Рамазонни биз мусулмонларга бундан 15 аср илгари фарз ибодати қилиб қўйган. Буюк ватандошимиз Шайхур раис Ибн Сино ҳам кишиларни очлик йўли билан даволаган. Ҳозирги кунимизда Сурия бош муфтийси Шайх Аҳмад Куфтару ҳазратлари Ислом оламида рўза билан даволаш бобида анча шуҳрат қозонганлар. Айниқса, у кишининг ҳузурларида машҳур спортчи , асримиз бокс тарихи афсонасига айланиб қолган жаҳон чемпиони Муҳаммад Алининг шифо топиши катта шов-шувга сабаб бўлди. Баъзи аъзолари қалтирайдиган касалга мубтало бўлган Муҳаммад Али шифо излаб бормаган жойи қолмаган эди. У ўзини даволатиш учун 30 миллион доллар сарфлаган, аммо бирон натижага эришмаган эди. Аллоҳ унга йигирма кунлик очликдан сўнг шифо берди. Яқинда, очлик билан саратон-рак касалидан шифо топган одамлар ҳақида ҳам хабарлар тарқалди. Ана шундай фойдали нарсани биз, мусулмонларга савоб, маънавий ибодат қилиб қўйган Аллоҳ таолога ҳамду санолар бўлсин.\nРўза Саломатлик\t2018-03-15\nTags Рўза Саломатлик\nПред. Муборак Рамазон ойи олдида\nСледующая Ангрен шаҳридаги давлат хизматлари марказлари ўз хизмат турларини кенгайтиради


ОИЛАДАГИ ЗЎРАВОНЛИК БОЛАГА ҚАНДАЙ ТАЪСИР ҚИЛАДИ ВА УНГА ҚАРШИ НИМА ҚИЛМОҚ КЕРАК? • NeMolchi.uz\nBosh sahifa Jabrlanganlarga maslahat ОИЛАДАГИ ЗЎРАВОНЛИК БОЛАГА ҚАНДАЙ ТАЪСИР ҚИЛАДИ ВА УНГА ҚАРШИ НИМА ҚИЛМОҚ КЕРАК?\nОИЛАДАГИ ЗЎРАВОНЛИК БОЛАГА ҚАНДАЙ ТАЪСИР ҚИЛАДИ ВА УНГА ҚАРШИ НИМА ҚИЛМОҚ КЕРАК?\nОта-оналар фарзанднинг ҳар томонлама ривожланишига таъсир ўтказади. Айнан катталар болалар учун намуна бўлиб, уларнинг хатти-ҳаракати андоза сифатида хизмат қилади, ота-онанинг бажарган ишларига қараб, фарзандлар ёки ёмон, ёки яхши томонга ўзгаради. Ҳар биримиз ота-онамиздан андоза олганмиз, лекин бу андоза ҳар доим ҳам меҳр-муҳаббат ва ҳурматни акс эттирмаслиги мумкин.\nБугунги кунда дунё бўйича кўплаб болалар оиладаги зўравонлик қурбонига айланмоқда.\nМана, уч йилдирки эпидемиологик вазият шароитида инсонлар кўп вақтини уйда ўтказишига тўғри келяпти. Маълумотларга кўра, кўп давлатларда оиладаги зўравонликдан азият чекувчилар сони ортган. Оиладаги зўравонликка нишон бўлганларнинг 70%идан кўпини аёллар ва қизлар ташкил этади.\nОиладаги зўравонлик нима? Бу инсоннинг руҳий ва жисмоний саломатлигига зарар келтирадиган ҳар қандай ҳаракатлар бўлиб, натижада оиланинг барча оила аъзолари зиён кўради. Барчанинг ҳуқуқлари бузилади.\nОиланинг энг ҳимоясиз аъзоси – бу болалар. Нима учун?\nОилада зўравонликка дуч келган, кўп ҳолларда ўзи ҳам қурбонга айланган бола бундан бошқача ҳаёт борлигини тасаввур қила олмайди. Айниқса кичик ёшдаги болалар ҳар томонлама ота-онага қарам бўлади. Улар шунчаки ўрнидан туриб, уйдан чиқиб кетолмайди. Бола отаси нима учун онасини ураётганини тушунмайди ва аксарият ҳолларда бунда ўзини айблайди. Болалар катталарга ўз муаммолари ҳақида гапириб бериш мумкинлигини англаб етавермайди. Ёрдам олиш ҳам фақат ота-она иштирокида бўлади.\nОиладаги зўравонлик бола унинг нишони бўлмаган тақдирда ҳам, кичкинтойнинг руҳиятига салбий таъсир қилади. Ота-онаси муносабатларидаги зўравонликнинг гувоҳи бўлиб яшаган бола безовталик, тушкунлик, ўзига паст баҳо бериш, қўрқув ва тунги даҳшатлар, овқатланиш жараёнида (ортиқча таомланиш ёки иштаҳасизлик) кўплаб муаммоларга дуч келади. Бундай болалар ўсмирлик даврида тажовузкор ёки мутлақо пассив бўлади.\n👉Оиласида доим зўравонлик кўриб яшаган болаларга ушбу хислатлар хос бўлади:\n🔹айбдорлик ҳисси, ўз қадрини билмаслик;\n🔹ўзидан кучсизларга куч ишлатади ёки аксинча, ўзини ҳимоя қила олмайди;\n🔹намойишкорона ҳаракатлар билан ҳамманинг диққатини қаратишни истайди;\n🔹хавотир, ёлғизлик, безовталик, зерикиш домига тушади.\n❓Нима қилиш керак?\n– Агар сиз ва фарзандингиз оилавий зўравонликка тушиб қолган бўлсангиз, албатта ёрдам олиш учун мурожаат қилинг. Бу асло заифлик эмас! Бу билан ўзингиз ва фарзандингиз ҳаётини яхшилаш сари қадам ташлайсиз.\n– танишлар, қариндошлар билан алоқани узманг, доим боғланиб туринг;\n– жуфтингиз кўпроқ қайси вазиятларда зўравонлик қилишини аниқлаб, ўзингиз ва болангизни хавфсизлантириш учун ушбу вазиятлардан қочинг;\n– уйингизда ошхонадан йироқроқ бўлган (бу ерда ўткир тиғли жисмлар бор) ва эшикка яқинроқ жойни вақтинчалик маконингизга айлантиринг. Мабодо зўравонликнинг кучли тури қўлланилса, сиз уйдан чиқиб кетишга қийналмайсиз;\n– ҳуқуқ-тартибот идоралари, маҳалла қўмитаси, қўшнилар, дўстларнинг алоқа рақамларини эслаб қолинг. Хавф вақтида мурожаат қилиш учун;\n– фарзандларингизга зўравонликни оқлаб бўлмаслигини тушунтиринг ва сизлар асло зўравонлик сабаби эмаслигингизни англаб етинг;\n– таҳдидли вазиятларда уйдан қочиб чиқиш режасини тузиб қўйинг;\n– оилангиздаги зўравонликни яширманг, бу ҳақда яқин инсонларингизга гапириб беринг ва вазиятингиздан уялманг;\n– инқирозли даврни кутманг, аёллар мурожаат қилиши мумкин бўлган махсус хизматларда керакли маслаҳатлар олишингиз мумкин;\n– шошилинчда уйни тарк этсангиз, қайси маблағга хавфсиз жойга етиб олишингиз ҳақида олдиндан ўйлаб қўйинг, ёнингизда захира пуллари бўлсин;\n– ҳужжатлар, дори-дармон ва биринчи галдаги керакли буюмларни қўл етадиган жойда сақланг.\nОиладаги зўравонлик ҳақида жим туриб, сукут сақлаб бўлмайди, унга чидаш керак эмас. Оилада зўравонлик бўляптими, уни тўхтатиш шарт ва келгусида қайтарилмаслиги чорасини кўриш лозим.


Андижонда фуқаро МИБ ходимлари олдида ўзини ёқиб юборди (видео) - Darakchi\nАндижонда фуқаро МИБ ходимлари олдида ўзини ёқиб юборди (видео)\nЖАМИЯТ 23.01.2020, 17:29\nАндижон туманида фуқаро ўзини ёқиб юборди. Бу ҳақда куйиш жароҳатлари билан шифохонанинг жонлантириш бўлимига ётқизилган Хушнуд Ғойибназаровнинг опаси Effect.uz билан боғланиб, ҳолат юзасидан маълумот берган.\nКелтирилишича, Андижон тумани, Бешбўйноқ МФЙ, Бодомзор кўчаси 140-А уйда яшовчи Хушнуд Ғойибназаров яшаётган уйи билан келиб чиққан муаммолар туфайли МИБ ходимлари гувоҳлигида устидан бензин сепиб ўт қўйиб юборган.Воқеа кеча, 21 январь куни унинг яшаш уйи атрофида содир бўлган.\n“Ҳа, укам кеча кечги соат 18:30 ларда ўз устидан бензин қуйиб ёқиб юборди. Жанжал бўлиб кетди, ёнимда иккита укам ҳам бор эди. Мавлуда деган адвокат опа ёниб кетган укамга қараб, “Сен, шу уйни бўшатмасдан мени опамни касал қилдинг, эрталабгача ёки 57 минг (АҚШ доллари) ни топасан ёки мен сени ижро қилиб олиб чиқартириб юбораман. Агар опамга бирор нима бўлса, сени уйингни ёқиб юбораман”, дея тажовуз қилди.Укамни жеркиб ҳам юборди. Бўлди кетинглар деган сўзимизга ҳам қарамасдан укамни сўкиб ташлашди. Шунда укам “опа бир одам ўлиши керакми”, дея савол берса адвокат аёл “ўлсанг ўлаверасан”, деган жавобни қайтарди.Укам бензинни қаердан олди билмайман ва қўлидаги бензинни ўзини устидан қуйдида гугурт чақди. Одам шу баравар ёняпти, биз уч киши эдик, улар кўпчилик эди. Ҳаммаси қочиб кетди, биз уч киши укамнинг танасидаги ёнғинни ўчира олмаяпмиз. 1 метр баландликда ўт ёнди. Мажбурий ижро ходимлари машинасига чиқиб, ойнасини беркитиб олди.Мен шунда уларни олдига югурдим ва ойнагини қўлимда уриб синдираман десам, қўлим етмади. Ёрдам қилинглар десам, ҳамма кетиб қолди. Мени қанақадир машина судраб ҳам кетди. Кейин маҳалла чиқиб, ўтни ўчирди, ўзи ҳам укам 6 дақиқа ёнди. Укам 50 фоизга куйиб кетибди, шифокорлар тайёргарликни кўринглар деди, лекин мана ҳозир яхши бўлиб қолди деб айтишди. Аҳволи лекин ўта оғир. Чунки қизил ўнгач ва юрак атрофи ёниб кетган. Укам ноҳақликка чидай олмасдан ўзига ўт қўйиб юборди. Адвокат опа ёқиш ҳақида гапирмаганда балки у ўзини ёқмасмиди. Биз мусулмонмиз, аммо кимнидир ёнаётганини кўрсангиз унга ёрдамлашгани шошиламан. Инсон ёняпти, бундай ҳолатни ҳаётимда кўрмагандим.Қайси инсон, МИБ бўладими, “участкавой” бўладими одам ёнаётганда машинани ҳайдаб кетиб қолади. Ахир бу ерда инсоннинг ҳаёти ҳақида гап кетяпти. Агар бу ерда “участкавой” бўлганида вазиятни юмшатган бўларди, укам ўзини-ўзи ёқмасди ҳам. Тез тиббий ходимлари йўқ эди, ҳамма машина кетиб қолди. Укамни қўшнимизнинг “Лабо” машинасига юклаб, тўшакка ўраб шифохонага олиб бордик. Аммо тўшакка ўраганимизда нафас йўллари қисилиб қолган экан. Мен чидолмаяпман, ҳақиқат борку тўғри-ми? Ҳақиқат бор-ку”, дея сўзларини якунлаган опа.\nМаълум қилинишича, фуқаро 50 фоиздан кўпроқ даражада куйиб кетган. Айни пайтда у шифохонанинг жонлантириш бўлимида даволанмоқда. Ҳозирча ҳолат юзасидан тегишли ташкилотлар расмий муносабат билдирмади.\nЭслатиб ўтамиз, аввалроқ, Самарқандда уй-жойидан чиқишдан бош тортган аёл МИБ ходимларига бензин сепиб, уларни ёқиб юбормоқчи бўлганди.


Кутилганидек "Бунёдкор" Булят билан шартнома имзолади - Спорт UZ - Скачать музыку бесплатно новинки музыки 2016-2017\nБунгача Харьковнинг “Металлист” жамоасида ҳаракат қилган Юрица Булят энди “қалдирғочлар” шарафини ҳимоя қилади. У марказий ҳимоячи ҳисобланади. Зарур пайтда ўнг қанот ҳимоячиси вазифасини бажариши ҳам мумкин. Стандарт вазиятларида бош билан ўйнаш сифатларини алоҳида таъкидлаб ўтиш керак. Шунингдек, марказий ҳимоячи сифатида унинг ҳужумчиларга оширадиган биринчи узатмалари кўпинча аниқ бўлади. Камдан-кам ҳолларда иккинчи қаватда рақибларига имкониятни бой беради. Якка курашларда деярли енгилмайди. Тўғри позиция танлаш борасида унинг танлови кўпинча иш беради.Шунингдек, у бурчак зарбалари чоғида рақиб дарвозаси олдида хавфли футболчига айланади ва аксарият ҳолларда айнан шу каби стандарт вазиятларидан голлар уради. Булят футболчилик фаолиятини ўз туғилиб ўсган Задар шаҳрининг “Земунек” жамоасида бошлаган. Шундан кейин шаҳарнинг асосий жамоаси “Задар” сафига ўтган. 2005 йилда Юрица Булят Сплитнинг “Хайдук” жамоаси билан шартнома имзолади ва бу клуб сафида 100га яқин учрашув ўтказди. Айнан “Хайдук” билан у икки бор Хорватия вице-чемпиони ва мамлакат кубоги соҳибига айланди. 2011 йилда у Хайфанинг“Маккаби” жамосига ўтди. Исроилдаги икки йиллик фаолиятидан сўнг Булят яна “Задар”га қайтди ва бир йил она шаҳри жамоасида тўп тепди. 2013-2014 мавсумларни у Германия иккинчи Бундеслигаси вакили “Энерги” сафида ўтказди. Марказий ҳимоячи “Бунёдкор”га келишдан аввал Украинанинг “Металлист” клубида сафида ўйнаган. Юрица Булят Европа лигасида иштирок этган. Хорватия ўсмирлар, ёшлар ва олимпия терма жамоалари сафида ҳаракат қилган. Шунингдек, Хорватия миллий терма жамоаси таркибида иккита учрашув ўтказган. Ўйлаймизки, Юрица Булят “қалдирғочлар”нинг муваффақиятларига ўз ҳиссаларини қўшиб, мухлисларда яхши таассурот қолдиради. БИЗНИНГ МАЪЛУМОТ Тўлиқ исми: Юрица Булят Туғилган санаси: 12.09.1986 Туғилган шаҳри: Задар Фуқаролиги: Хорватия Бўйи: 188 Вазни: 88 Амплуаси: ҳимоячи Футболчилик фаолияти: - деб хабар бермоқда Stadion.uz нашри.


Зулфиқор Мусоқов ва Мурод Муҳаммад Дўст телевидениедаги мантиқсиз цензурадан норози - xabar.uz\nЗулфиқор Мусоқов ва Мурод Муҳаммад Дўст...\n02.11.2019 17:53 0 2868\nТаниқли кинорежиссёр Зулфиқор Мусоқов телевидениедаги цензура ҳақида гапирди, деб хабар бермоқда «Кино санъати» канали.\n«29 йилдан бери кино соҳасида фаолият кўрсатаётган бўлсам, фильмларим доимий равишда телеэкранларда намойиш этиб келинмоқда. Бундан жуда хурсандман. Аммо... битта нарса менинг жаҳлимни чиқаради. Телевидениеда кўрсатилаётган фильмларимда бу муҳим эмас дегандек, айрим лавҳалар кесиб ташланади. Буни қандай тушуниш керак?! Ўша эпизодларни кесаётганлар бу кадрлар учун бутун бошли бир ижодий жамоа қанчалик машаққат чекишганини тушунишадими? Йўқ! Буни биз шундай аҳволда қолдиришимиз керак эмас. Фильмларимизнинг савиясига путур етиши, муаллифлик ҳуқуқимизнинг поймол этилишига жим қараб туролмаймиз», дейди Мусоқов.\nЁзувчи Мурод Муҳаммад Дўст режиссёрнинг фикрларига хайрихоҳлик билдирди.\n«Мен ҳам ушбу фикрларга қўшиламан. Бу бизнинг оғриқли нуқтамиз. Фильмларни телевидения ходимлари нега кесишини ҳалигача тушунолмайман. Гўёки улар ўзларини жамиятнинг ахлоқий дарвозасида турган посбонларга ўхшатишади. Фильмда ахлоқий нормаларга тўғри келмайдиган жойлари бўлса «Ўзбеккино» Бадиий кенгашига мурожаат қилишсин. Чунки барча фильмлар Кенгашдан ўтказилади. Қайси фильмда инсон маънавиятига салбий таъсир ўтказадиган жойлар бор? Балки, биз ҳам 16+, 18+ қилиб, томошабиннинг ёшини белгилашимиз керакдир», дейди таниқли адиб.\nУшбу фикрлар бугун, 2 ноябрь куни «Ўзбеккино» Миллий агентлигида бўлиб ўтган Бадиий кенгашнинг навбатдаги махсус йиғилишида билдирилган.\nтелевидение Зулфиқор Мусоқов цензура кино Мурод Муҳаммад Дўст\nЖамият 27/06, 23:10\nЎткир журналистларга амал берилиб «овози ўчирилганди». Турсунали Акбаров кечаги ва бугунги журналистика ҳақида (видео)\nКоронавирус 27/06, 12:58\nГолливуд COVID-19 пандемияси бошланиши ҳақида фильм суратга олади


Барчага мустақил суд керак! « O'zbekiston ERK Demokratik Partiyasi\n06 December 2021 - 14:48\nҚарангки, маҳкамадан мустақил суд талаб қилган ягона Саакашвили эмас, гарчи бунга у ҳаддан ташқари қисқа муддатда ҳаддан ташқари катта ислоҳотларни амалга ошира олган ислоҳотчи ўлароқ, ростданам ҳақли.\n30 йилдан ортиқ муддат Мисрни якка ўзи идора қилган Муборак қамоққа олингач, унга белгиланган суд маҳкамасини, буюртма, дея тан олмаган. Ваҳоланки, кимда иқтидор бўлса, ўшанинг топшириғини ижро қиладиган суд тизимини унинг ўзи яратган эди.\nОдил судлов истаган ва ёки ўзи яратган қўғирчоқ судловдан якунда азият чеккан мустабидларнинг саноғи йўқ. Милошевич, Саддам Ҳусаин, Каддафининг ўғиллари, Маркос, Янукович, Атамбаев…\nУзоққа бормайлик, ўзимизнинг ўтган замон эгалари бўлган Гулнора Каримова, собиқ прокурорлар ва кўплаб собиқ кучишлатарларнинг ҳам энг катта афсуси мустақил суд тизимини яратишга уринмагани ва бу йўлда қадам ташламагани бўлса керак. Балки улар ҳам энг қулайи югурдак, қўрқоқ ва шотир суднинг бўлиши деб ҳисоблаган. Қарангки, ҳимояга зарурият туғилганда уларга энг кераги, тўпланган миллиардлаб бойлик ёки шогирд-у- шотирлар эмас, айнан мустақил суд бўлди. Афсуски у йўқ. Шунинг учун улар ўзининг ҳақиқатидан, уни намоён этишдан маҳрум.\nСуд, мустақил суд фақат чексиз ҳокимият эгаларигагина керак эмас. Албатта уларга биринчи навбатда керак. Чунки чексиз ҳокимият чексиз муддат давом этиши амримаҳол.\nМустақил суд оддий фуқароларга, сохта жиноятда айбланаётган, ёки солиқ ҳаққини талаб қилаётган, мулк талашаётган ёки шунчаки ажрашаётган фуқароларга ҳам керак.\nМустақил суд бизнесга, пули борларга керак, чунки пул борлардан устунроқ катта пули борлар ҳам бор. Уларни фақат мустақил суд ҳуқуқда тенглаштира олади.\nМустақил суд ОАВга керак, қанчалар чинқиришмасин, мустақил судсиз ОАВ мустақил бўла олмайди, сўз эркин бўла олмайди.\nМустақил суд Парламентга керак. Чунки Парламент қоида тариқасида ҳокимиятнинг учдан бири холос. Ижро ҳокимиятининг нотўғри ва ноқонуний қарорларини Парламент бир ўзи бартараф эта олмайди.\nМустақил суд қанчалар эриш туюлмасин, Ҳукуматга ҳам керак. Ҳақиқат фақат Парламентда, фақат халқ мандатида бўлавермайди. Баъзида, қалтис лаҳзаларда озчилик қўлловидаги профессионал қарор кўпчилик истаётган абсурд популизмдан муҳимроқ бўлиб қолади.


Жумладан, фуқаролар ўз қонуний манфаатларини ҳимоя қилиш учун ўз танловига кўра ихтиёрий равишда касаба уюшмаларини тузиш, аъзо бўлиш, аъзоликдан чиқиш ҳуқуқига эга.\nҚонунда касаба уюшмаларининг тадбиркорлик фаолиятига оид нормалар белгиланди.\nЯъни, касаба уюшмалари ўз таъсис ҳужжатларида белгиланган мақсад ва вазифалар доирасида тадбиркорлик фаолияти билан шуғулланиши мумкин.\nКасаба уюшмалари фаолиятининг кафолатларини кучайтириш мақсадида иш берувчининг мажбуриятлари аниқ белгилаб берилди.\nЖумладан, иш берувчи ходимларнинг манфаатларига дахлдор қарорлар қабул қилингунга қадар касаба уюшмалари билан маслаҳатлашув ўтказиши шарт.\nҚонунга кўра давлат касаба уюшмалари фаолиятини субсидиялар, грантлар, ижтимоий буюртмалар шаклида ва бошқа тарзда қўллаб-қувватлаши мумкин.


ИС-ГАЗИ ВА ЭЛЕКТР ИСИТИШ ПЕЧЛАРИДАН ТЎҒРИ ФОЙДАЛАНИШ ҚОИДАЛАРИ. » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / ИС-ГАЗИ ВА ЭЛЕКТР ИСИТИШ ПЕЧЛАРИДАН ТЎҒРИ ФОЙДАЛАНИШ ҚОИДАЛАРИ.\nИС-ГАЗИ ВА ЭЛЕКТР ИСИТИШ ПЕЧЛАРИДАН ТЎҒРИ ФОЙДАЛАНИШ ҚОИДАЛАРИ.\n21-01-2019, 14:40, admin\nРеспубликамизнинг шаҳар ва туманлари, аҳоли яшаш пунктлари, халқ хўжалиги ишлаб чиқариш корхоналарида ҳавонинг кескин совиб кетганлиги сабабли ёнғин хавфсизлиги чораларини кучайтириш, аҳоли, ишчи-хизматчилар, ҳамда ўқув-юртлари орасида тушинтириш ишларини кенг қўламда олиб бориш, масканларни бирламчи ёнғин ўчириш воситалари билан таъминлаш ва ёнғинга қарши сув билан таъминловчи манбааларини техник соз ҳолда сақлаш, инсонларнинг бевақт халок бўлишига йўл қўймаслик ёнғин хавфсизлиги ходимларини иши бўлибгина қолмай, Ўзбекистон Республикаси ҳар бир фуқаросининг бурчидир.\nХонадонимизда ёнғин чиқишининг олдини олиш учун қандай чора-тадбирга амал қилишимиз зарур, жумладан:\nЭлектр тармоғининг юқори қувватдаги мавжуд бир нечта электр асбобини улаш натижасида тармоққа оғирлик қилади, бу эса ёнғин чиқишига сабаб бўлади;\nЭлектр тармоғига уланган электр дазмол, электр плитка ва бошқа электр иситиш мосламаларини фақат ёнмайдиган ва иссиқлик ўтказмайдиган тагликлар устига қўйиш керак;\nЭлектр асбобларни фақатгина катта кишилар томонидан тармоққа улаши ёки улардан фойдаланиши зарур;\nЭлектр улагичлар изоляцияси соз ҳолда бўлиши керак. Агарда хонадонимизда электр улагич симлар эскирган, разетка ва автоматлар носоз бўлса, тезда электр мутахасисларни чақириб бу камчиликларни бартараф қилишимиз ва бу борада сиз ёнғин чиқишининг олдини олган бўласиз;\nТурмушда ишлатиладиган кимёвий воситалардан фойдаланишда эҳтиёт бўлинг, уларнинг кўпчилиги тез ёнувчи моддалардир.\nУйингизда газ хидини сезсангиз дархол ойна, эшикни очиб уйни шамоллатинг, электр чироғи ёқилмасин, ёниб турган бўлса ўчирмасдан зудлик билан газ хизматига хабар қилинг.\nГаз асбобларидан фойдаланишда дераза дарчасини очиб қўйишни унутманг. Ёқилғи газ асбобларини қаровсиз қолдирманг. Бу асбоблардан фойдаланишни билмайдиган шахсларни ва болаларни асло яқинлаштирманг.\nГаз плитаси устида кир қуритиш ўта хавфли эканини ёдда тутинг.\nГаз сизиб чиқишини текшириш учун очиқ алангадан фойдаланманг бу портлашга сабаб бўлиши мумкун. Бунинг учун совун эритмасидан фойдаланинг.\nСуюлтирилган газ тўлдиргич қурилмаларидан фойдаланганда хафсизлик қоидаларига риоя қилинг.\nГаз тўлдирилган баллонлар газ плитасидан камида 0,5 метр ва иситиш радиаторидан 1 метр масофада жойлаштирилган бўлиши керак. Баллонларни, ўт ёқиладиган печлар атрофида сақлаш қатьиян ман этилади. Ёқилган телевизор, кондиционерларни қаровсиз ёки ёш болалар иҳтиёрига қолдириш қатьиян таъқиқланади.\nШКБ ЁХБ ЁН ва ПГ кичик инспектори\nсафдор Алишер Рахманов\nГаз баллонлари ва иситиш печларидан фойдаланишда ёнғин хавфсизлиги\nЧоршанбадан –чоршанабагача: Ёнғинга йўл қўймайлик!


Ўзбекистон туманида сув ортидан бир-бирларини тошбўрон қилган шахслар ушланди\n15:50 / 17.05.2021\nФотолар Тергов департаменти\nЎзбекистон тумани Бўстон қишлоғида икки нафар шахс сув учун талашиб, танишларини тошбўрон қилди. Бу ҳақда Тергов департаменти ахборот хизмати хабар бермоқда.\nМаълум қилинишича, 9 май куни соат 21:00 ларда 25 ёшли Р.Ш. ва 24 ёшли С.А. Ўзбекистон тумани Бўстон қишлоғи ҳудудидаги боғ майдонида танишлари 22 ёшли Ю.М. ва 36 ёшли Қ.Б. боққа сув қуйиб юрганини кўриб, уларнинг олдига келган. Ўртада сув туфайли жанжал келиб чиққан. Жанжал вақтида фуқаролар Р.Ш. ва С.А., бошқа бир фуқаролар Ю.М. ҳамда Қ.Б.ларни ерда ётган тош бўлаклари билан тошбўрон қилган. Оқибатда улар бир-бирига турли даражада жароҳатлар етказган.\nТерговга қадар текширув ҳаракатлари давомида аниқланишича, жанжал вақтида Р.Ш. Ю.М.нинг юзига бир маротаба ургани учун Ю.М. ва Қ.Б. жанжал жойига телефон орқали қариндошларини чақираётганини Р.Ш. ва С.А. эшитиб қолган. Сўнг уларни тошбўрон қилгани аниқланган.\nСуд-тиббий экспертиза хулосасида Ю.М. ва Қ.Б. «ҳаёт учун хавфли бўлган оғир турдаги жароҳатлар» олгани кўрсатилган.\nХабарда айтилишича, ҳозирда мазкур ҳолат юзасидан туман Ички ишлар бошқармаси ҳузуридаги Тергов бўлими томонидан Жиноят кодексининг тегишли моддалари билан жиноят иши қўзғатилиб, дастлабки тергов харакатлари олиб борилмоқда.\nАввалроқ, Қўқондаги оилавий корхона омборидан 46 миллион сўмдан ортиқ мол-мулкларни ўғирлаган шахс қўлга олинганлиги ҳақида хабар берилган эди.\n17:09 / 16.01.2022\nЧармак қатламалари: у нимаси билан эл орасида машҳур?\n22:49 / 27.08.2021\nАкушерга зўрлик қилган собиқ ички ишлар ходимига нисбатан жиноят иши қўзғатилди\n20:19 / 27.08.2021\nФарғонада эркак туғруқхона шифокорини сочидан тортиб судради. ССВ зўравон собиқ ички ишлар ходими эканини маълум қилди


Абдулла Арипов коронавирус бўйича йиғилиш ўтказди » Muzlik.uz - O‘zbekiston yangiliklari\n28 январь куни Ўзбекистон бош вазири Абдулла Арипов янги коронавирус инфекцияси мавзусида йиғилиш ўтказди. Бу ҳақда Халқаро пресс-клубнинг 29 январь куни бўлиб ўтган йиғилишида соғлиқни сақлаш вазирининг биринчи ўринбосари Баҳодир Юсупалиев маълум қилди. Унинг сўзларига кўра, ҳукумат раҳбари касаллик тарқалишининг олдини олиш бўйича кўрсатмалар берган. «Ҳар бир идора ва ташкилотга, шу жумладан Соғлиқни сақлаш вазирлиги, Ташқи ишлар вазирлиги, Чегара қўшинларига, кўрсатмалар берилди. Аввало, коронавируснинг кириб келишига йўл қўймаслик учун чегарадаги санитария-карантин пунктлари фаолиятини назорат қилишимиз керак. Бу аллақачон қилинган. Ҳозир у ерда ходимларимиз ишламоқда. Юқумли касалликлар бўйича мутахассис ҳар бир пунктга бириктирилган ва иссиқлик ўлчаш ускунаси ёрдамида чегарани кесиб ўтган аҳолининг иситма бор-йўқлигини текшириб кўришади». Жаҳон соғлиқни сақлаш ташкилотининг 28 январь кунидаги вазият тўғрисидаги ҳисоботига кўра, дунёда коронавирусдан ўлганлар сони 106 кишини ташкил қилади. 4593 та касалликка чалиниш ҳолати қайд этилди, 6973 киши гумон қилинмоқда. "Газета.uz"да реклама Баҳодир Юсупалиевнинг таъкидлашича, Ўзбекистонда коронавирус билан касалланиш ҳолатлари учрамаган. «Коронавирус — бу ҳаво томчилари орқали одамдан одамга [асосан] аксириш ва йўталиш орқали юқадиган инфекциядир. Таққослайдиган бўлсак, у грипп сингари ҳаво орқали юқадиган инфекцияга ўхшайди. Алоҳида таъкидлаш керакки, гриппда ўлим даражаси 2−4% ни ташкил қилади. Коронавирусда ҳам ўлим даражаси 2−4 фоизни ташкил этади», — деди у. Соғлиқни сақлаш вазирининг биринчи ўринбосари таъкидлаганидек, Ўзбекистон, зарурат туғилган ақтдимрда, ушбу касалликка қарши курашишга қодир. «Биз ушбу инфекцияга қарши курашишимиз мумкин. Аввало, сиз гигиена талаблари ва қоидаларини билишингиз ва уларга риоя қилишингиз керак. Бу шуни англатадики, шамоллаган одам ниқоб кийиши ва изоляция қилиниши керак. Касаллик аломатлари бўйича тайинланган дори-дармонларни қабул қилиш лозим. Бу даволаш мумкин бўлган касалликдир», — деди Баҳодир Юсупалиев. Соғлиқни сақлаш вазирининг биринчи ўринбосари ҳар бир тиббиёт бирлашмасида захира ўринлар яратилгани ва дори-дармонлар тайёрланганлигини қўшимча қилди. «Аввало, ҳар ким ўзига ғамхўрлик қилиши керак ва тиббиёт ходимлари эса тегишли чораларни кўришда давом этадилар», деди у. Аввалроқ Соғлиқни сақлаш вазирлиги ҳузуридаги Санитария-эпидемиология фаровонлиги агентлиги бош мутахассиси Людмила Кудашева Ўзбекистонда давлат чегарасини кесиб ўтган шахслар, айниқса, Хитойдан келаётганларни тиббий-санитария назорат қилиш кучайтирганини таъкидлаган эди.


Ҳиллари Клинтонни Конгресс 11 соат сўроқ қилди - BBC O'zbek\nҲиллари Клинтонни Конгресс 11 соат сўроқ қилди\nАҚШ президентлигига Демократлар партиясидан номзод, собиқ давлат котиби Ҳиллари Клинтон Конгрессда 11 соат сўроқ қилинди.\nКлинтон хоним 2012 йилда АҚШнинг Ливиядаги консуллигига қарши қилинган ҳужум борасида конгрессменларнинг саволларига жавоб берди.\nАксари Республикачилар партиясидан бўлган конгрессменлар қаршисида ўтирар экан, Клинтон хоним ўзининг сиёсий рақиблари Бинғозидаги мазкур ҳужумни унга қарши сиёсий ҳамла қуроли сифатида қўллашаётганларини айтди.\n"Мен жавобгарликни ўз бўйнимга олганман, ҳамда бу лавозимдан кетишимдан олдин АҚШдан ташқарида ишлаётган одамларимиз яхшироқ ҳимояга эга бўлишлари ва бу каби фожеа келажакда қайтарилишининг хавфини камайтириш йўлида ислоҳотлар ўтказганман", - деди у.\nСобиқ давлат котибининг чиқиши ижтимоий тармоқларда катта дастакка эга бўлди.\nТвиттерда унинг тарафдорлари яратган #FreeHillary ("Ҳилларини озод қилинг") ҳаштаги тезда тарқалиб кетди.\nБинғозидаги АҚШ консуллигига ҳужум 2012 йил 11 сентябрида амалга оширилганди.\nКонсуллик олдида ўтказилган норозилик намойиши ортидан орасида жангарилар бўлган оломон консуллик биносини ишғол қилганлар.\nИшғол чоғида тўрт нафар америкалик дипломат, хусусан АҚШнинг Ливиядаги элчиси Кристофер Стивенс ҳалок бўлганди.


Ўзбекистон Ёзувчилар уюшмаси » ЁШ ИЖОДКОРЛАР ОЙБЕК УЙ-МУЗЕЙИДА…\nАсосий Адабий ҳаёт ЁШ ИЖОДКОРЛАР ОЙБЕК УЙ-МУЗЕЙИДА…\nИстеъдод куртак очаётганда ижодга рағбат уйғотадиган омиллар жуда кўп. Адабий тўгараклар бу омиллар ичида энг таъсирчани десак тўғри бўлади. Ўзбекистон Ёзувчилар уюшмаси қошида фаолият кўрсатаётган “Онажоним шеърият” адабий тўгарагига аъзо бўлган ёшларимиз бугун айни ўрганиш, қайноқ ижодга дадил қадам қўйиш палласида. Ҳаяжонли мушоиралар, қизғин савол-жавоблар уларга ижод дарсини ўтабгина қолмай, келажакда яхши шоир, зўр ёзувчи бўлишдек юксак умидларни ҳам бахш этмоқда.\nЁш ижодкорлар ижод қилиш билан бирга юксак бадиий қимматга эга, залвори билан ҳар қандай китобхоннинг адабий тафаккурини бойитувчи асарларни мутолаа қилишади. Бу асарлар муаллифларининг ҳаёти, ижоди ёш ижодкорларни қизиқтирмай қолмайди, албатта. Ёш ижодкорларнинг таниқли адибларнинг уй-музейларига саёҳати йўлга қўйилгани уларнинг билимларини янада оширишга хизмат қилмоқда. Ахир, биз севиб тилга оладиган шоиру ёзувчилар ҳам умрининг навқирон даврида ана шундай тўгараклардан илҳом олган ва устозлари эътибори билан камол топган-да.\n«Онажоним шеърият» тўгараги аъзолари ХХ аср ўзбек адабиётининг энг йирик сиймоларидан бири Мусо Тошмуҳаммад ўғли Ойбекнинг уй-музейига ижодий сафар уюштирди.\nУйга биринчи марта қадам қўйган ёшлар дастлаб Ойбекнинг хаёлчан нигоҳини ўзида акс эттирган ҳайкалига юзма-юз келдилар. Бу нигоҳлар гўё ёшларга синчков назар солгандек, “хуш келибсизлар, хонадонимга” дегандек туюлган бўлса не ажаб. Ҳаётнинг ҳам, ижоднинг ҳам гоҳида жўшқин, гоҳида сирли, машаққатли йўлларини босиб ўтган Ойбек домла балки бу сатрларни ўйлаб тургандир эҳтимол:\nСирли йўллар босиб, кезамен осмон.\nЎйлаймен, ўйлаймен, сира билмаймен…\nОсмонга сепилган олтиндан сомон,\nҲақиқат нимадир ўйлаймен ҳамон…\nТўгарак аъзолари дастлаб Ойбекнинг болалик даври экспонатлари билан танишишди. Дастлабки ижоди, таълими уларда катта қизиқиш уйғотди. Айниқса, муҳаббатга ошно қалбнинг қайноқ ижодга уйғунлашган даври – аёли Зарифа Саидносирова билан кечган илк танишуви, бирга кечирган ҳаёти ёшларда эсда қоларли таассурот қолдирди.\nАфсуски, ҳаёт доимо бир зайлда давом этмайди. Ойбекнинг мусибатли дамларида фақатгина ижодкорнинг аёли Зарифа ая, уч-тўртта яқин дўстларигина унга далда бўлишади. Ўша пайтдаги марказий газеталардан бирида Ойбекка уюштириб ёзилган туҳматли мақола унинг юрагига оғир ботди. Бу туҳмат ўз кучини кўрсатмасдан қолмади – Ойбекни тилдан қолдирди. Бу туҳмат мақола муаллифининг кейинчалик виждон азобида Ойбек домлага ёзган мактуби чин маънодаги афвга, илтижога тўла эди…\nХастамен…фикрга, туйғуга тўлиб,\nОй менга ҳамқадам, сокин юрамен.\nСоғайсам бир куни ёзамен тўйиб,\nҲисларга қалбимни қўшиб ёзамен.\nЎзбек китобхони Пушкиннинг «Евгений Онегин» шеърий романи, Лермонтовнинг «Маскарад», Мольернинг «Тартюф» драмалари, шунингдек, антик адабиёт намуналарини Ойбек таржимасида ўқишга муяссар бўлган. Музейда истеъдодли шоир, йирик носир, машҳур олим, публицист, танқидчи ва таржимон, давлат ва жамоат арбоби Ойбек ҳақида Абдулла Қаҳҳорнинг ушбу сўзлари эътиборимизни тортади:\n“Ёзувчи умри йил билан ўлчанмайди – ижодий фаолиятнинг самараси билан ўлчанади. Ойбек 400 йилга тенг келадиган 40 йиллик фаолиятининг бир лаҳзасини ҳам самарасиз ўтказгани йўқ. Ойбек бу жиҳатдан ҳам ҳозирги ва келажак адабий авлод қаршисида устод бўлиб гавдаланади”.\nМузейда сақланаётган тарихий қўлёзмалар ва ХХ жилдга жам бўлган адабий дурдоналар бу фикрларни яна бир карра исботлайди.\nТўгарак аъзолари фақат томоша билан чеклангани йўқ. Улар ўртасида ўтказилган қизғин мушоира Ойбекнинг руҳини яна бир шод қилганига имонимиз комил. Мушоирада алоҳида фаоллик кўрсатган ижодкорларга китоблар совға қилинди.\nМаънавий хазинамиздан умумхалқ мулки сифатида мустаҳкам ўрин олган Ойбекнинг ўлмас асарлари, нурли ижод йўли, муҳаббатга тўлуғ умр варақлари ҳам ёш ижодкорлар шуурида адибимизга улкан ҳавасни муҳрлаганига шубҳа йўқ. Ойбек билан руҳан яқинлашув бу улкан адиб асарларини мутолаа қилишга, тушунишга кўмак бермасдан қолмайди, албатта.\nЎзбекистон Ёзувчилар уюшмаси Ўқув-методика ва\nҳарбий ватанпарварлик бўлими етакчи мутахассиси\n© 7347 Ўзбекистон Ёзувчилар уюшмаси


Замонавий рўзани бузувчи амаллар – Ислом Нури\nИмом Бухорий Оиша розияллоҳу анҳодан ривоят қилган ҳадисда Пайғамбар соллаллоҳу алайҳи ва саллам айтганлар: “…ҳайз кўрганда намоз ўқимайди, рўза тутмайди эмасми?” Бунда рўзани бузувчи амалларнинг тўртинчиси баён қилинган.\nАввалги олимларимиз бу масалада “майда тош ёки бир бўлак темир ё шунга ўхшаш озиқлантирмайдиган нарсани ичига ютса (скоп ҳам шулар каби) рўзани бузадими, деб изланганлар.\nБиринчи фикр: у рўзани бузади. Бу фикрни Ибн Боз ва Ибн Усаймин роҳимаҳумаллоҳлар айтганлар. Фикрларини Лақийт ибн Сабиранинг ҳадиси билан қувватлаганлар, унда: “…бурнингга куч билан сув олиб кейин қоқиб ташла, магарам рўза бўлсанг бундай қилма” дейилган. Бу бурун ошқозонга олиб борувчи йўл эканига далил. Модомики шундай экан, бурунга томизиладиган дорини ишлатишдан Пайғамбар соллаллоҳу алайҳи ва саллам қайтарган бўладилар.\nБиринчи: одам кун бўйи ҳушидан кетиб, куннинг бирон қисмида ҳушига келмаслиги мумкин. Бу одамнинг рўзаси аксар уламолар наздида яроқли эмас. Бунга далил Пайғамбар соллаллоҳу алайҳи ва салламнинг ҳадиси қудсийдаги сўзлари: “…таомини ва шаҳватини мен учун тарк қилади” ҳадисда тарк қилишни рўзадорга нисбат берган, беҳуш одамга бу маъно тўғри келмайди.\nБу ҳақда уламолар қадимда “ўзини қулоғига сув қуйиб даволаса” унвони остида баҳс қилганлар.\nҲақиқатга яқинроғи – бу каби уколлар рўзани бузади. Чунки асосий сабаб нарсанинг ичга кириши эмас, балки баданни озиқлантирадиган нарсанинг ҳосил бўлиши. Бу уколларда озиқлантириш ҳосил бўлмоқда.


Xorazm shakar AЖ\nС начала работы biznes-daily.uz 8 632 211\n30.06.2018 | |\nАкциядорлик жамияти шаклидаги “Xorazm shakar” қўшма корхонаси акциядорлари диққатига!\nАкциядорлик жамияти шаклидаги “Xorazm shakar” қўшма корхонаси Кузатув кенгаши 2018 йил 11 июль куни соат 10.00 да акциядорлик жамияти шаклидаги “Xorazm shakar” қўшма корхонаси акциядорларининг навбатдан ташқари Умумий йиғилиши қуйида кўрсатилган манзилда ўтказилишини маълум қилади.\nМанзил: Ўзбекистон Республикаси, Тошкент шаҳри, Чилонзор тумани, Чилонзор кўчаси, 88-уй, жамиятнинг бош маъмурий биноси.\nАкциядорларни рўйхатга олиш соат 9.00 да бошланади.\n1. Жамият Кузатув кенгашининг 2018 йил I ярим йили давомида қабул қилган қарорларини тасдиқлаш.\n2. 2017 йил IV чорак якуни бўйича жамият соф фойдаси ҳисобидан тақсимланадиган дивиденднинг миқдори, уни тўлаш шакли ва тартибини тасдиқлаш.\n3. Жамиятнинг акциядорлари томонидан уч йил ичида талаб қилиб олинмаган дивиденд маблағларни жамият тасарруфига ўтказишга рухсат бериш.\nАкциядорларнинг навбатдан ташқари Умумий йиғилишида қатнашиш ва овоз бериш ҳуқуқига эга акциядорлар ўз шахсини тасдиқловчи ҳужжат, акциядорлар вакилларида эса қонунчиликда белгиланган тартибда расмийлаштирилган ишончнома бўлиши лозим.\nЙиғилиш ўтказиш ҳақида хабар бериш учун акциядорларнинг реестри 2018 йил 28 июнь ҳолатига, йиғилишда иштирок этиш ҳуқуқига эга акциядорлар реестрини тузиш 2018 йил 5 июль ҳолатига шакллантирилади.\nАкциядорларнинг навбатдан ташқари Умумий йиғилиши кун тартибига киритилган масалалар юзасидан маълумот ва ҳужжатлар билан жамият бош маъмурий биносида ушбу эълон берилган кундан бошлаб йиғилиш ўтказиладиган кунга қадар соат 10.00 дан 17.00 гача танишишингиз мумкин.


Ўзбекистон сув тақсимоти бўйича исломий давлатлараро тармоққа аъзо - BBC O'zbek\nЎзбекистон сув тақсимоти бўйича исломий давлатлараро тармоққа аъзо\nImage caption Давлатлараро сув тақсимоти муаммосини ҳал этишда Ўзбекистон исломий тармоққа кўз тутмоқда\nЎзбекистон Ислом конференцияси ташкилоти чаҳорчубидаги сув захираларидан фойдаланиш ва бошқариш бўйича исломий давлатлараро тармоққа тўлиқ аъзо бўлиб кирди.\nЎзбекистон Сув ва қишлоқ хўжалиги вазири ўринбосари Шавкат Ҳамроев бошчилигидаги ҳайъатнинг тармоқ қароргоҳи жойлашган Иордания пойтахти Омманга сафари мобайнида бу ҳақда келишувга эришилган.\nИсломий давлатлараро тармоқ вакили Шиҳаб Ал-Байрутининг Би-би-си билан суҳбатда айтишича, Ўзбекистон минтақада ўзи юз тутаётган сув муаммоларига ечим топишда ташкилот ёрдам беришига умид қилмоқда.\nСув захирларини ривожлантириш ва бошқариш исломий давлатлараро тармоғи -INWRDAM 1987 йилда Илом конференцияси ташкилотига аъзо давлатлар томонидан тузилган. Тармоқнинг асосий вазифаси Ислом конференцияси ташкилотига аъзо давлатларда сув тақсимоти ва ундан фойдаланиш, атроф муҳитга зарар каби муаммоларни ечишда ҳамкорликни йўлга қўйишдир.\nБу йўлда тармоқ сув тақсимоти ва ундан самарали фойдаланиш соҳасида янги технологиялар билан бўлишиш, тажриба алмашиш ва лойиҳаларни амалга ошириб келади. Тармоққа ҳозирги кунда 18 мамлакат аъзо.\nINWRDAM шу вақтгача сув тақчил ҳисобланган Миср, Фаластин, Иордания, Малайзия, Тунис ва Африканинг баъзи мамлакатларида қишлоқ хўжалаигидаги оқава сувлардан фойдаланиш ва давлатлараро сув тақсимоти бўйича бир неча лойиҳаларни амалга оширган.\nЖаноб Ал-Байрутининг айтишича, ЎЗбекистон тармоққа аъзо бўлиб кириш билан сув тақсимоти бўйича ўзи юз тутаётган муаммоларни ҳал қилишда тармоқнинг қўллови, холис воситачи бўлиши ва самарали ечим топилишига кўмак беришига кўз тикмоқда.\nБу йўлда тармоқ ҳозирда масалани ҳар томонлама ўрганиб чиқиб, аниқ таклифлар ишлаб чиқишга ҳаракат қилмоқда.\nINWRDAM вакили Ўзбекистоннинг сув тақсимоти йўлида минтақадаги қўшнилари билан муаммоларга юз тутаётганлигидан хабардор эканлиги ва яқин келажакда ҳар томонни қониқтирадиган ечим топилишида ўз ҳиссасини қўша билишига умид билдирди.\nМарказий Осиёдаги биронта бошқа мамлакат INWRDAMга аъзо эмас, лекин бу дегани биз тўғридан-тўғри Ўзбекистон мавқеини қўллаб-қувватлашимизни англатмайди, деди тармоқ вакили.\nINWRDAM яқин келажакда Ўзбекистонга ўз мутахассисларини юбориб масалани ўрганиши ва ана ўшанда вазият ҳақида аниқроқ тасаввурга эга бўлиб, ечим излашга ҳисса қўшишига умид билдирди.


2020-2021 йилги ўқув йили Ўзбекистондаги 4379 та мактабда онлайн режимда бошланди.\nЎзбекистондаги мактабларнинг ярмидан кўпида коронавирус пандемияси сабаб дарслар онлайн-масофавий режимда олиб борилмоқда.\nХалқ таълими вазирлиги томонидан бундай мактаб ўқитувчиларига уйдан туриб ишлаш айтилган эса-да, айрим мактабларда ўқитувчилар ҳар куни 8.00 ва 15.00 да мактаб биносида тўпланиб, йўқламадан ўтказилмоқда.\nОзодликка боғланган ўқитувчиларга кўра¸улар мактаб биносига келиб йўқловдан ўтмаса, ойлик маоши қирқилишидан огоҳлантирилган.\nХалқ таълими вазирлигининг Озодлик боғланган мулозими бундай ҳолатларни "айрим мактаб директорларининг ўзбошимчалиги" сифатида изоҳлади.\nМулозимга кўра, 14 сентябрдан онлайн режимда иш бошлаган мактаб раҳбарларига зарурат бўлмаса ўқитувчиларни мактаб биносида тўпламаслик ҳақида топшириқ берилган.\nСирдарё вилоятининг Мирзаобод туманидаги 18-мактабнинг Озодлик суҳбатлашган бир неча ўқитувчиси дарслар онлайн бўлишига қарамай¸ мактаб директори уларни мактаб биносида тўплаб, ҳар куни икки мартадан йўқлов қилаётганини айтди.\n- Касал тарқалмасин, деб уйдан туриб ондайн дарс бериш айтилганди. Лекин, директоримиз "ҳамманг ойлик оляпсизлар, уйда ўтириш бўлмайди", деб ҳаммани эрталаб 8 да ва кундуз 3 да мактаб биносида тўплаб, йўқлов қиляпти. Худо кўрсатмасин¸ касал тарқаладиган бўлса, мактаб келаси ойда ҳам очилмайди, - дейди исми очиқланмаслигини сўраган мирзаободлик муаллим.\nФарғонанинг Қува туманидаги 11-сон мактаб ўқитувчилари ҳам пандемияга қарамай¸ ҳар куни мактаб биносида йўқлов қилинаётгани, келмаганлар ойликлари қирқилишидан огоҳлантирилганини айтди.\n- Иситмаси билан келганлар бўлди. Ўзи ўқиш онлайн бўлса, нима зарурат мактаб биносига ҳаммани тўплаб? Шу йўқлов зарур бўлса, уни ҳам онлайн қилса бўладику. Мантиққa умуман тўғри келмайдиган ишлар бўляпти. Агар ўқитувчиларда касаллик бўладиган бўлса, мактаб ҳали бери очилмайди.\nБу мактаб ўқитувчилари директор йўқловга келмаганлар ойликлари қирқилиши ҳақида таҳдидли хат ëзганини қўшимча қилди.\n11-сон мактаб ўқитувчиларига Телеграм орқали жўнатилган хатда¸ жумладан шундай дейилади:\n"Ҳурматли ўқитувчилар, ишга келиб-кетишда кадрлар менежери томонидан дафтарга имзо қўйиб кетишларинг зарур. Акс ҳолда¸онлайн ўқиш бўлса ҳам ойлик оляпсиз. Агар дафтарда келиш ва кетиш имзойингиз йўқ бўлса¸ иш ҳақингиз қирқилади. Ўтган ҳафта шанба куни вазирлик томонидан текшириш кутилаётган вақтда мактабда йўқлама қилинганда иш жойида бўлмаган устозлар иш ҳақингиз қирқилди".\nҚува туманидаги 11-сон мактаб ўқитувчиларига Телеграм орқали юборилган хатда мактабда йўқлама қилинганда иш жойида бўлмаганлар ойлиги қирқилишидан огоҳлантирилган.\nОзодлик Қува туманидаги 11-сон мактаб директори Маматвали Турсуновга боғлана олмади - директор уяли телефонига қилинган қўнғироқларга жавоб бермади.\nХалқ таълими вазирлигининг Озодлик суҳбатлашган мулозими ўқитувчиларни мактаб биносига тўплаб йўқлов қилишини айрим мактаб директорларининг ўзбошимчалиги сифатида талқин этди.\n- Ҳозир 57 фоиз мактабда дарслар онлайн бўляпти¸ ўқитувчилар уйидан ишлайди. Ўқувчилар ҳам уйида, яъни ўқиш масофадан бўляпти. Келаси ой бошига қадар шунақа бўлади. Кейин мактаблардаги ҳолатлар ўрганилиб, аста-секин анъанавий таълимга ўтилади. Шунга қадар мактаблар санитария аҳволини яхшилаш, бинода кўп одам тўпланишига йўл қўймаслик ҳақида топшириқлар берилган. Бу сиз айтаётган нарса айримларнинг ўзбошимчалиги бўлса керак, биз қайтанга ўқитувчилар уйидан ишласин, деяпмиз. Шу ҳақда барча туман бўлимларига айтилган, - деди вазирлик мулозими.\nФарғонанинг Қува туманидаги 11-сон мактаб ўқитувчиларидан бири онлайн дарслар Телеграм каналида олиб борилаётгани, лекин интернет йўқлигидан¸ камида учтадан битта бола унда қатнаша олмаëтганини айтади.\nБундай вазиятда¸ ўқитувчилар таъкидича¸ таълим тизими раҳбарларининг асосий эътибори онлайн дасрларга қатнаша олмаëтган болаларнинг билимсиз қолиб кетмаслигига қаратилиши лозим.\n- Телеграмда ўқувчиларга топшириқлар берамиз, улар шу топшириқларни бажариб бўлганларидан кейин, вароқларини суратга олиб қўйишади. Дарсларни видеомулоқот тарзида йўлга қўймоқчи бўлдик, лекин Zoomни ҳамманинг Интернети кўтармайди. Ҳозир ҳам 30 фоиз бола Интернет йўқлигидан қатнашолмаяпти. Уларнинг уйларига бориб, дарсларини текширишга тўғри келади. Бунинг устига¸ мактаб директори, йўқламага келмасангиз ойликни қирқаман, деб пўписа қилади. Ундан кўра Интернет йўқлигидан дарсга қатнашолмаётган болалар муаммоси билан қизиқса бўларди, - дейди қувалик муаллим.\nШу йилнинг 16 мартидан Ўзбекистонда коронавирусга чалинган илк бемор аниқланиши ортидан барча таълим муассасалари ёпилиб, ўқувчилар таътилга чиқарилганди.\nХалқ таълими вазирлиги 2020-2021 янги ўқув йилида анъанавий дарслар босқичма-босқич йўлга қўйилишини маълум қилган.\nБунга қадар 2020-2021 ўқув йили, ота-оналарнинг танловига биноан, анъанавий, онлайн ёки гибрид (анъанавий ва онлайн) тарзда бошланиши айтилган.\nАнъанавий мактаблар очилиши учун эса қатор шартлар қўйилган.\n9-10 сентябрь кунлари Озодлик, вилоят ва қишлоқларда мактабларнинг асосий қисми очилишга ҳозир эмаслигини ўрганди.\nОзодлик суриштируви давомида, ўқув йили бошидан ёппасига текширилаётган ўқитувчилар орасида коронавурус юқтириб олганлари кўпчилик экани аниқланди.\n12 сентябрь куни Соғлиқни сақлаш вазирлиги пандемия шароитида ўқитувчи ва ўқувчилар соғлиғини ҳимоя қилиш учун мактаб ўқитувчиларидан оммавий равишда COVID-19 учун тест олинаётганини билдирганди.


Москва марказида полиция 200 кишини ҳибсга олдиHaqida.net\nHome Dunyo Москва марказида полиция 200 кишини ҳибсга олди\nТОШКЕНТ, 5 ноя — Sputnik. Москвадаги Манеж майдонида 200 дан ортиқ миллатчи ташкилот аъзолари ҳибсга олинди, деб хабар қилмоқда маҳаллий ОАВлар.\nХабарда айтилишига кўра, қўлга олинганларнинг аксарияти миллатчи ташкилот вакиллари бўлиб, уларни тинтув қилиш вақтида ёнидан пичоқ, турли травматик қуроллар, газ баллончалари, кастет ва бошқа таъқиқланган буюмлар топилган.\nПолиция уларни рухсат берилмаган намойиш иштирокчилари сифатида қўлга олган. Уларнинг ёнидан ушбу буюмлар топилиши – ушбу кишилар полицияга қаршилик кўрсатишни режалаштирганидан далолат беради, дейилган хабарда.\nЭслатиб ўтамиз, 3-4 ноябрь кунлари Россия Федерал хавфсизлик хизмати мухолифатчи Вячеслав Мальцев бошчилигидаги “Артподготовка” яширин ташкилотининг 40га яқин аъзоларини ҳибсга олган эди. Суд ушбу ташкилотни “Экстремистик” — деб тан олган.\nУлар 5 ноябрь куни Москва, Санкт-петербург, Красноярск ва яна бир неча шаҳарларда ҳукуматга қарши диверсия уюштирмоқчи бўлган. Хусусан, улар бир неча маъмурий биноларга “Молотов коктейли” ёрдамида ўт қўйишни ва полиция ходимларига ҳужум қилишни режалаштирган.\nФХХ ўтказган тезкор операция «Артподготовка» режаларини бузиб юборган. Мальцевнинг ўзи чет элга қочиб қолишга улгурган, бошқалар эса — ўз уйида ёки йўл-йўлакай ҳибсга олинган. Ушбу воқеага мутахассислар “ФХХ кичик революцияни олдини олди” — деб баҳо беришмоқда.


Туркия Сурия шимолида "Фирот қалқони" амалиётини якунлади\nТуркия Сурия шимолидаги чегарадош ҳудудларда “Фирот қалқони” ҳарбий амалиёти якунланганини билдирди.\nБош вазир Бинали Йилдирим 29 март куни берган баёнотида амалиёт муваффақиятли якунланганини айтди. Бироқ у Суриядан турк қуролли кучлари қачон чиқарилиши тўғрисида маълумот бермади.\nЙилдиримга кўра, зарурат пайдо бўлса, Суриядаги ҳарбий амалиётлар бошқа ном билан давом эттирилиши мумкин.\nТуркия “Фирот қалқони” ҳарбий амалиётини ўтган йилнинг августида бошлаган эди. Бундан мақсад Туркия - Сурия чегарасида "Ислом давлати" гуруҳи жанггариларига қарши курашаётган Сурия озод армиясини қўллаб-қувватлаш бўлган. Сурия озод армияси курд қуролли гуруҳларига қарши ҳам жанг қилиб келади.


Энг буюк жасорат бу – маънавий жасорат.\nБугунги кунда юртимизда инсон ва унинг манфаатлари энг олий қадрият даражасига кўтарилган. Мамлакатимизнинг ички ва ташқи сиёсати айнан ана шу мақсадга йўналтирилган ҳамда бу йўлда катта натижаларга эришаётганлигимиз ҳам, аввало, мустақиллигимиз шарофатидандир. Мустақил давлат сифатида бугунги кунда жаҳон ҳамжамиятида ўз ўрни ва ўз сўзига эгамиз. Биз дунёнинг деярли барча давлатлари билан ўзаро тенглик, манфаатдорлик принципларига асосланган сиёсий-иқтисодий сиёсат юргиза бошладик. Тарихан қисқа давр мобайнида мамлакатимизда барча соҳаларни қамраб олган ҳолда кенг ислоҳотлар амалга оширилди ва бу ишлар ҳозирги кунда ҳам давом этмоқда. У хоҳ Давлат бошқарув тузилмаси бўлсин, хоҳ соғлиқни сақлаш, спорт, таълим – қўйинки, барча соҳаларда амалга оширилаётган чуқур ислоҳотлар, яратилиб берилаётган шарт-шароитлар бугунги кунда ўзининг ижобий натижасини бермоқда. Ҳар соҳада қўлга киритилаётган ютуқлар, зафарлар, кундан кунга чирой очиб бораётган шаҳру қишлоқларимиз қиёфасини кўриб истиқлолнинг ҳаётбахш нафасини янада теранроқ ҳис қиламиз.\nМаълумки, мустақилликнинг илк кунларидан белгилаб олинган «Ислоҳот – ислоҳот учун эмас, инсон учун», деган ғоя одамларимиз қалбидаги эзгу орзу-интилишларини яққол ифода этган олийжаноб даъват халқимизни ҳуқуқий демократик давлат ва эркин фуқаролик жамиятини қуриш йўлида сафарбар этади.\nҲозирги кунда қандай шиддатли ва нотинч замонда яшаётганлигимизни инобатга олган ҳолда, тинч ва осойишта ҳаёт учун курашиш, керак бўлса, фидойилик кўрсатиб, доимо огоҳ, сезгир ва маънавий уйғоқ бўлиб яшаш, энг катта бойлигимиз бўлмиш юртимиздаги миллатлар ва фуқаролараро аҳиллик, ўзаро меҳр-оқибат ва ҳамжиҳатлик муҳитини кўз қорачиғидек асраш ва мустаҳкамлаш йўлида олиб борилаётган ишларнинг маъно-мазмунини тушуниб етиш лозим. Ўсиб келаётган ёш авлодни ватанпарварлик ва миллатпарварлик руҳида тарбиялаш муҳим ўрин тутади. Бунинг учун эса оилада ва таълим даргоҳларида таълим ва тарбияга алоҳида эътибор қаратиш лозим.\nБугунги кунда ана шу масалаларни ижобий ҳал этиш учун муҳтарам Президентимиз Ш.М.Мирзиёев томонидан бир қатор қонун ҳужжатлари имзоланиб, қарор ва фармойишлар қабул қилинган. Лекин шуни тан олиб айтиш керак-ки, қабул қилинаётган қарор ва фармойишлар ижросини бажаришга келганда айрим ҳолатларда «қўл учида» бажарилишига гувоҳи бўламиз, кўплаб жойларда маънавий-марифий тадбирлар ўтказилсада, аслида ана шу тадбирларни ўтказишдан кўзланган мақсад унутилиб, натижа самарасиз бўлмоқда. Қабул қилинган Давлат дастурлари ижросини таъминлаш юзасидан ташкилотчилар томонидан ўтказилаётган тадбирларнинг фақатгина кўргазмали қуроллар билан мазмунли ўтишига эътибор қаратилаяпти холос, қолгани билан иши бўлмайди. Бу каби ҳолатларнинг кўпайиб кетиши Биринчи Президентимиз Ислом Каримов табири билан айтганда масъулиятни ўз зиммасига олиб, чинакам фидойилик кўрсатадиган ёшларнинг камайиб кетиши оқибатида юзага келмоқда. Бу эса Биринчи Президентимиз Ислом Каримов томонидан таъриф берилган:\n– ўз ҳақ-ҳуқуқини танийдиган ва унинг учун курашадиган;\n– ўз кучи ва имкониятларига таяниб, натижасини кўрадиган;\n– атрофида содир бўлаётган воқеа-ҳодисаларга мустақил муносабат билдира оладиган;\n– шахсий манфаатларини мамлакат ва халқ манфаатлари билан уйғун ҳолда кўриб, фаолият юритадиган ёш авлодни вояга етказишда жуда қўпол камчиликларга йўл қўйилишига сабаб бўлмоқда. Айнан шу сифат даражаларига эга бўлган ёш авлодни тарбиялашда ҳам оиланинг, ҳам таълим муассасаларида фаолият юритаётган устоз-мураббийларимизнинг ўрни катта десак, ҳеч муболаға қилмаган бўламиз.\nАфсуски, юқорида қайд этиб ўтилган ҳолатлар юзасидан Ҳурматли Юртбошимиз алоҳида жонкуярлик билан аниқ далилларга асосланган ҳолда айтганларидек, айниқса, бугунги кунда кўпайиб кетаёткан жиноятнинг энг оддий кўринишидан тортиб, оғир даражадаги жиноятларнинг асосий катта қисмини ёшлар томонидан амалга оширилаётгани сўзимизни тасдиғи, десак ҳеч янглишмаган бўламиз.\nХўш, шу ўринда ҳақли бир савол туғилади. Бу каби мудҳиш ҳолатларнинг кўпайиб кетишига нима сабаб бўляпти ёки бунга ким айбдор? Бизнингча, бугун ёшларимизнинг тобора тубанлашиб бораётган маънавий дунёқарашини шаклланишига кўп жиҳатдан ҳаммамиз айбдормиз – оилада ота-она, таълим муассасаларида устозлар.\nБизнингча, тан олиб айтиш керак-ки, бугунги кунда айнан мавжуд таълим сифатининг пастлиги натижасида хусусий кўринишдаги ўқув марказларини кўпайиши, хусусан, бу каби марказлар айнан олий ўқув юртларига тайёрлов курсларини очилиши бунга тўла изоҳ бўла олади. Қандай чора-тадбирларни амалга ошириш орқали мазкур муаммоларни ҳал қилиш мумкин? Бунинг ечимини топиш учун фикримизча, таълим-тарбия тизимига таъсир кўрсатувчи омилларни тушуниш талаб этилади. Уларнинг ичида энг муҳим аҳамият касб этадиганлари қаторида фикримизча қуйидагилар киради:\nТаълим олиш учун оиладаги мавжуд шарт-шароитлар;\nТаълим жараёнида ўқитиладиган адабиётларнинг савияси ва даражаси;\nБир синф ёки ўқув аудиториясида таҳсил оладиган ўқувчилар вужудга келадиган соғлом рақобатнинг шаклланиши ва мавжудлиги;\nТаълим берадиган педагогларнинг илмий-педагогик савияси ва даражаси.\nЮқорида келтириб ўтилган омилларга имкон қадар изоҳ беришга уриниб кўрамиз.\nБугунги кунда юртимизда истиқомат қиладиган, жамиятимизнинг негизи бўлмиш оилаларнинг 90 95 фоиз фарзандлари таълим олиши учун шароитлар мавжуд. Тўғри ҳамма оилада ҳам фарзандларини олий ўқув юртларида таҳсил олиши учун имконият йўқдир, лекин ўрта таълим Давлат томонидан мажбурий-бепул таъминланиб, қонун томондан кафолатланган. Бир қараганда бу омил бўйича муаммо йўқдек кўринади, лекин иккинчи томондан эса айнан ота-оналар фарзандини яхши кийиниб, ҳеч кимдан кам қилмаслик учун қилаётган хаддан ортиқ уринишлари ўз фарзандларига нисбатан эътиборсизлиги оқибатида назоратсиз қолдирилиши айнан масаланинг салбий таъсирини намоён қилади. Чунки назоратсиз қолган бола билиб-билмай, ҳаётий тажрибаси камлигидан нотўғри йўлларга кириб кетиши ёки тарбияси жуда оғир ҳолатларга келиб қолаётганини гувоҳи бўламиз.\nИккинчи омил, яъни мавжуд адабиётларнинг даражаси ва савияси бугунги давр талабидан келиб чиққан ҳолда давлат стандартларига тўла мос тарзда яратилган. Барча соҳа ва мутахассисликлар бўйича етарли адабиётлар топилади. Аммо, мавжуд адабиётларнинг савиясига тўхталадиган бўлсак, биргина ўрта таълим учун мўлжалланган айрим ижтимоий-гуманитар фанларнинг ўқув дарсликларига керак бўлса ҳар йили тузатиш ёки қўшимча киритилиши муаллифларнинг илмий савияси ва даражасини юқори эмаслигидан далолат беради. Қолаверса, дарсликларни чоп этиш учун давлат ҳисобидан ажратилаётган бюджет маблағларини бекорга сарфланишига ҳам олиб келяпти.\nУчинчи омилга тўхталадиган бўлсак, соғлом рақобат бор жойда ўсиш ҳам бўлади. Давлатлар иқтисодиётини ўсишига ҳам айнан иқтисодий рақобатнинг мавжудлиги ҳисобига юзага келади. Худди шундай ҳолат таълим олиш жараёнида ҳам кузатилади. Бу омилга атрофлича изоҳ бермасдан уни қуйидаги тўртинчи омил билан боғлаб кетамиз.\nТўртинчи омил тўғрисида гапирадиган бўлсак, айнан таълим бераётган педагогларнинг даражаси ва савияси юқоридаги учинчи омилга, яъни бир синф ёки ўқув аудиториясида таҳсил олаётган ўқувчилар ўртасида соғлом рақобатни вужудга келиши ёки умуман пайдо бўлмаслигига олиб келади. Чунки ўқитувчиларнинг илмий даражаси юқори бўлгани билан ўзи ўтаётган фанига нисбатан ўқувчиларда қизиқишни уйғота олмаса, бу – ўқувчилар ичида соғлом рақобатни шаклланишига олиб келмайди. Бундан ташқари, бугун дунё аҳли эътироф этаётган, илм-фан янгиликлари орқали янгича кўринишдаги интерфаол усулдаги дарс ўтиш методларини ютуқларидан кўра камчиликлари кўзга яққол ташланиб қолмоқда. Бу эса ўқитувчиларнинг ёзув тахта (доска)ларидан фойдаланмай, видео-проектор ускуналари ёрдамида ўқув машғулотларини олиб борилиши натижасида таълим олувчи ва таълим берувчи ўртасида узилиш ва бўшлиқ вужудга келишига сабаб бўлмоқда. Лекин бу билан етарли даражада билим бера оладиган ўқитувчилар, шунга жавобан иқтидорли, билимга чанқоқ ўқувчиларни йўқ демоқчи эмасман. Бор, фақат умумий фоиз нуқтаи назаридан жуда ҳам паст кўрсаткични ташкил этади.\nШу ўринда устозларнинг даражаси ва савиясини юқори бўлишига тўсқинлик қилаётган объектив ва субъектив сабаблари ҳам йўқ эмас. Таълим муассасаларида меъёрий ҳужжатларнинг кўплиги қайсидир жиҳатдан устозларнинг ўз устида ишлаб, тажриба ва малакасини ошириш учун жуда кам вақт қолиши ёки умуман улгурмаслигига сабаб бўлмоқда. Баъзида эса асосий вазифа ва мажбурият қолиб, II даражали ишлар билан банд бўлишига тўғри келмоқда. Мақсадга мувофиқ бўлмаган турли кўринишдаги ишларнинг кўпайиб кетиши натижасида хақли бир савол туғилади: «Ўқитувчи ўқитувчилигини қилсинми ёки кераксиз ишларда иштирок этсинми...?»\nМаълумки, дунёда ҳар бир давлатнинг ривожи ҳамда ҳар томонлама юксалиши учун мавжуд бўлган камчиликларни бартараф этиш, муаммоларни ечимини топиш орқали ҳал қилинади. Сиёсий муаммоларни ечими сифатида иқтисодиёт турса, иқтисодий муаммоларни ҳал қилиш учун хўжалик муаммоларига ечим топиш зарур бўлади. Хўжалик мауммоларни бартараф этиш учун технологик масалалар билан шуғулланиш зарур бўлади. Буни амалга ишириш учун эса кадрлар масаласини ҳал этиш лозим. Кадрлар масаласи эса, ўз навбатида таълим ва тарбия масалаларига алоҳида эътибор қаратишни тақозо этади.\nЎзбекистон 1991 йилда ўз мустақиллигини қўлга киритиб, бутун дунёга машҳур бўлган «Тараққиётнинг ўзбек модели» дея эътироф этилаётган, беш тамойилдан бири бўлган «Давлат бош ислоҳотчи» бўлган бўлса, бугун мустақил Ўзбекистон фарзанди 25 ёшдан ошди. Қачонгача биз Давлат мавжуд муаммоларга ўз эътиборини қаратади, деб кутиб яшаймиз, қчон ўзимиз шу муаммоларни ҳал қилиш учун ташаббус кўрсатамиз. Бу юрт тинчлигини, осойишталигини, халқини фаровон ҳаёт кечириши учун барчамиз бирдек масъулмиз. Буни ҳеч ким ҳеч қачон четдан келиб биз учун қилиб бермайди.


100 миллионта кўчат парваришланса, атмосферага қанча фойда келтиради?\nСайёрамиз экологиясининг қалқони бўлган ўрмонларни асраш, яшил майдонларни кенгайтириш давримизнинг долзарб масалаларидан биридир. Боиси табиатнинг “яшил қўрғони” кун сайин қисқариб, маълум қисми бутунлай йўқолиб кетиш арафасида турибди.\nТермиз давлат университети Экология кафедраси мудири Холмат Зокировнинг айтишича, ўтган минг йилликнинг бошларида сайёрамиз қуруқлик юзасининг деярли ярми ўрмонлардан иборат бўлган бўлса, ХХ аср ўрталарига келиб, бу кўрсаткич 27 фоиз, аср охирида эса қарийб 15 фоиз камайган. Бу, ўз навбатида, инсониятга катта ташвиш келтириши мумкин. Бинобарин, ўрмонларнинг йўқ қилиниши ёхуд улардан пала-партиш фойдаланилиши сув режимининг бузилишига, биологик хилмахилликнинг издан чиқишига, сув тошқинлари, эрозия ва қурғоқчиликлар юзага келишига сабаб бўлади.\nҲисоб-китобларга қараганда, ўрмонлар кесилиши натижасида келиб чиқадиган умумбашарий зарарларни қоплаш учун ҳар йили 150 миллион гектар ерга кўчат экилиши керак экан.\n— Ўсимликлар дунёси инсон саломатлиги учун шифобахш хусусиятга эга, — дейди Ўзбекистон Экологик ҳаракати Сурхондарё ҳудудий бўлинмаси координатори Эшбўри Худойбердиев. — Аниқроқ айтадиган бўлсак, ўртача бир гектардаги кенг баргли ўрмонлар 4-5 кг., нинабаргли ўрмонлар 7-8 кг. шифобахш моддалар ажратиб, турли бактерияларни зарарсизлантиради. Бошқача қилиб айтганда, бир гектар ўрмон 150 — 200 минг аҳоли яшайдиган ўртача бир шаҳар ҳавосини тозалаб туриш имкониятини беради.\nШу маънода, мамлакатимизда ўрмонлар ва яшил ҳудудларни кенгайтириш бўйича истиқболли лойиҳалар амалга оширилмоқда. Олиб борилаётган тадбирлар қаторида ҳали олдимизда турган ишлар ҳам оз эмас. Аввало, аҳолининг экологик маданиятини юксалтириш лозим. Экологик таълим-тарбия тизимини ривожлантириш йўналишидаги истиқболли лойиҳаларни нафақат таълим муассасалари, балки ўзимиздан бошласак, тўғри бўлади. Ҳилла қурса, ҳовлимиз олдида ниҳол экиб, маҳалламизни кўкаламзорлаштиришга кўмаклашайлик.\nЗеро, оз-оз йиғилиб дарё бўлади, деганидек, бир йилда 100 миллион кўчат экилиб, кўкартириб олинса, атмосферага карбонат ангидрид гази чиқарилишини 18 миллион тоннага қисқартириш мумкин экан. Бу қанчадан-қанча инсонлар саломатлигига, экологияга катта наф келтиради.\nМазкур рукндаги бошқа мақолалар: « Қишлоқ хўжалиги маҳсулотлари нархи ошишига нималар сабаб қилиб кўрсатилмоқда?\tЎзбекистонда канопчиликнинг аҳволи, муаммолари ва истиқболи хусусида »


“Барселона” собиқ бош директори: «Неймар клубга 222 млн еврога тушиши мумкин»\n11:04 / 12.07.2015\n“Барселона” клубининг собиқ бош директори Жоан Оливер ҳужумчи Неймар клубга қандай пулга айланиши мумкинлиги ҳақидаги фикрини айтиб ўтди.\n“Барселона”нинг яқин йиллардаги молиявий истиқболларига қараганингда, Неймарнинг якуний баҳоси қандай бўлиши мумкинлиги ҳақидаги масала туғилади.\nАйни пайтда Неймар клубга 100 млн еврога тушган. Суд тафтишлари ва солиқ тўловлари бу қийматга яна 122 млн евронинг қўшишилишига олиб келиши мумкин. Натижада Неймар “Барселона”га 222 млн еврога айланиши мумкин”, деб айтди Оливер.\nАгар клубнинг президентлик сайловларида Жоан Лапорта ютадиган бўлса, Оливер клубга қайтиши мумкин.\n2013 йилда “Барса” Неймар учун “Сантос”га 57,1 млн евро тўлаганини айтган. Бироқ кейинроқ ўйинчининг трансфер қиймати 86,2 млн еврони ташкил қилгани маълум қилинган.\nНеймарнинг клубга ўтиши билан боғлиқ суд жараёни туфайли Сандро Росель “Барселона” президенти лавозимини тарк этишга мажбур бўлган. Росель футболчининг битимида 40 млн евро яширганликда айбланган. Бундан ташқари, жамоа Испания ғазнасига 9 млн евродан кўпроқ солиқ тўламагани маълум қилинганди.


Саҳна муқаддас | QISHLOQ HAYOTI\nУнга чиқмоқ учун санъаткордан улкан масъулият талаб этилади\n“Нега деганда, адабиёт ва санъатга, маданиятга эътибор – бу аввало халқимизга эътибор, келажагимизга эътибор эканини, буюк шоиримиз Чўлпон айтганидек, адабиёт, маданият яшаса, миллат яшаши мумкинлигини унутишга бизнинг асло ҳаққимиз йўқ”. Давлатимиз раҳбарининг бу сўзларида эртанги кунимизга, авлодларимизнинг саодатига бўлган беҳад эътиборни ҳис этдик.\nУчрашувда давлатимиз раҳбари биз санъаткорлар юрагининг тубида ётган оғриқли нуқталарини топиб гапирдилар. Менинг ўзим ҳам кўпдан ўйлаб юрган дилимдаги гаплар ана шу учрашувда ўз аксини топди.\nСанъатни санъат даражасига чиқариш учун эътиборни бошдан, яъни жажжи фарзандларимиздан бошламоғимиз, миллий мусиқамиз ва миллий оҳангларимизни ёшларимиз онгига сингдирмоғимиз лозим. Учрашувда бастакорлар ҳақида ҳам дилдаги гаплар айтилди. Менинг назаримда ҳам болаларга атаб яратилаётган мусиқалар, қўшиқлар камдай туюлади.\nУшбу учрашувда кўтарилган яна бир масала бу ўзбек тўйлари ва унда хизмат қилаётган санъаткорлар ҳақида бўлди. Тўйларда санъаткор одоби, саҳна маданияти ва у ерда ижро қилинаётган ашулаларнинг одоб доирасида бўлиши ҳақида танқидий фикрлар ҳам билдирилди.\nШу ўринда Президентимизнинг сўзларини келтириб ўтмоқчи эдим: “Ижодни пулга, мол-дунёга алмаштирган одамдан санъат шафқатсиз ўч олади. Охир-оқибатда ҳар қандай ёрқин истеъдод ҳам сўниб, эл-юрт назаридан қолади”.\nҲақ гап. Чунки бизнинг устозларимиз ҳар доим саҳнани муқаддас билиб келишган. Тўйларимизда санъаткорлар учун қўйилган саҳна ҳам, давлат тадбирларида қўйилган саҳна ҳам, театр саҳнаси ҳам санъаткор учун бир хилда бўлмоғи лозим. Санъаткор саҳнага ҳар доим тайёр бўлиб, ўз репертуарини бир кўздан кечириб, саҳна одобига тўла амал қилиб чиқмоғи шарт. Тўй саҳналарида ҳар хил бачкана қилиқлар, маъноси жўн ашулалар айтиш санъаткорга ярашмайди. Шу маънода, санъаткор маданият тарқатувчи ҳамдир.\nБиз санъаткорлар бу борада Президентимизга елкадош бўлиб, буюк санъат ва адабиёт яратишда астойдил хизмат қилишимиз керак.\nЎзбекистон Республикасида хизмат кўрсатган артист.


Рўзиқул Бердиев: Акмал Шораҳмедов ҳақиқий профессионал эканини исботлади\n31.01.2017 18:38 | ОФК\nОсиё Чемпионлар Лигаси–2017 турнирининг ўтиш босқичида “Насаф” жамоаси 4:0 ҳисобида Баҳрайннинг “Ал-Ҳидд” клубини мағлубиятга учратди. Ўйиндан кейин ташкил этилган матбуот анжуманининг иккинчи қисмида қаршиликлар бош мураббийи Рўзиқул Бердиев иштирок этди.\n“Бугунги муваффақият билан барча мухлисларни табриклайман. Учрашув давомида футболчиларда ҳаяжон сезилиб турди, аммо энг муҳими “Насаф” ғалаба қозонди. Рақиб дарвозасига урилган дастлабки икки гол уларга салбий таъсир ўтказди ва бу бизнинг фойдамизга ҳал бўлди. Плей-офф босқичидаги рақибимиз – “Ал-Фотиҳ”ни ҳам ўрганиб чиқяпмиз, бу жамоа ўзига яраша кучли. Сўнгги пайтларда уларнинг натижаси яхши бўлмаса-да, бу “Насаф” учун осон бўлади, дегани эмас. Акмал Шораҳмедовга келадиган бўлсак, у Шуҳрат Муҳаммадиев ўрнини билинтирмади. Акмал ишончимизни тўлиқ оқлади. У биз учун тўғри келадиган ҳақиқий профессионал эканини исботлади”, – деди Рўзиқул Бердиев.\nЭслатиб ўтамиз, мазкур ғалабадан кейин “Насаф” жамоаси плей-офф босқичига йўл олди. Рўзиқул Бердиев шогирдлари гуруҳ босқичи йўлланмаси учун 7 февраль куни сафарда Саудия Арабистонининг “Ал-Фотиҳ” клубига қарши куч синашади.


СОҲИБҚИРОННИНГ БУГУНГИ ЖАНГЧИЛАРИ\nДунёда икки куч – Эзгулик ва Ёвузлик, икки ғоя – Бунёдкор ва Бузғунчи ғоялар абадий курашади.\nШаҳрисабздаги беқиёс бунёдкорлик маҳсули бўлмиш меъморий обидалар, афсуски бир неча аср давомида бузғунчи кучлар таъсирида қолган. Лекин бир ўзи юзлаб жоҳил бузғунчиларга тенг келувчи фидойилар ҳам доимо топилган. Уларнинг саъй-ҳаракатлари туфайли тарихий обидалар мажруҳ ҳолатда бўлса-да, бугунгача сақланиб қолган. Шаҳрисабзлик асл темурийзода Азизбек Аҳмедов ана шундай фидойилардан бири. Ҳозирча “Оқсаройни асраш жамияти” ёки “Темурийлар даври меъморчилиги ва Оқсаройни ўрганиш институти” каби ташкилотлар мавжуд эмас. Аммо моҳир мутахассислардан иборат катта жамоалар бажарадиган ишларни шу биргина ёш йигит, меҳр ва темурийга хос шижоат билан амалга ошириб келяпти.\n– Болалик даврим, ўтган асрнинг 80-йилларида Оқсарой атрофида кечган, – дейди Азизбек. – Бўш қолдим дегунча шу ёққа қараб югурардим. Кеч қолсам, отам мени Оқсарой пойидан топиб, олиб кетарди. Эрталаб қуёш нури тушганда, Оқсарой кошинларининг товланиши, кун бўйи эсадиган ҳузурбахш шабада, кечки пайт эса саройнинг сирли манзараларини томоша қилиб тўймасдим. Кексалардан Оқсарой ҳақидаги ривоятларни тинглаш мен учун ҳар қандай эртакдан ҳам қизиқарлироқ эди.\nБу қизиқиш Азизбек учун ҳаёт дастурига айланди. Мактабни тугатгач, Камолиддин Беҳзод номидаги рассомлик ва дизайн институтининг Реставрация факультетига ҳужжат топширди. Оқсаройни чуқур ўрганиш, дастлабки ҳолатдаги тугал кўринишини тасвирлаш унинг азалий орзуси эди. Шу сабабли, бўлажак диплом ишининг мавзуси биринчи курсдаёқ маълум эди: Оқсарой лойиҳасини тиклаш ва макетини яратиш!\nЎз мақсадига катта меҳр билан интилса, ишга бутун диққат-эътибори билан киришса, ҳатто муаммо ва изланишлар ҳам одамга ҳузур бағишлайди. Оқсаройнинг асл кўриниши қандай бўлган? Бу ҳар бир шаҳрисабзлик учун қизиқ савол. Сарой ҳақида жуда кўп ривоятлар бор, лекин аниқ лойиҳа сақланмаган. Фақат элас-элас, афсонавий тасаввурлар бўй кўрсатгандек бўлади: осмонўпар қаср, унинг томида ҳовуз ва фаввора, олтин суви юритилган нақшлар, мовий гумбазлар, сон-саноқсиз нақшинкор хоналар, заллар...\nБуларни қандай қилиб умумлаштириш ва саройни қоғозда “тиклаш” мумкин? Бунинг учун тарихий манбаларни, Ислом меъморчилигини чуқур ўрганиш керак. Азизбек Ҳиндистон, Покистон, Афғонистон ва Эрондаги саройларнинг суратларини таққослаб, ўрганди. Негаки, бу қасрлар тарҳида ҳам Оқсаройга хос айрим чизгилар бор, уларни қуришда ҳам аждодларимиз иштирок этишган.\nАйрим маълумотларга қараганда, Мозори Шариф шаҳрида яшаётган, асли аждодлари шаҳрисабзлик бўлган бир фуқарода Оқсаройнинг лойиҳаси сақланмоқда экан. У махсус терига чизилган, каттагина китоб шаклида, дейишади...\n– Испаниядаги Алгамбра қасри, Севилья шаҳридаги Алказар саройида ҳам Оқсаройга хос жиҳатлар бор, – дейди у. – Аградаги Тож Маҳал ҳовлисида, Исфаҳон, Машҳад, Табриздаги саройларда ҳам узун, тўртбурчак ва бошқа шакллардаги ҳовузлар бор. Оқсарой ҳовузи ва фавворалари қандай кўринишда бўлган? Хоналар, гумбазлар ва залларнинг жойлашуви, баландлиги-чи? Саволлар кўп. Аммо шуниси аниқки, Темурийлар даврида тарихимиздаги энг гўзал меъморчилик йўналиши пайдо бўлган.\nАзизбек Оқсарой ҳақида шунчаки сўзламайди, худди қўшиқ айтаётганга ўхшайди. Бу қўшиқда фахр, ғурур ва фидойилик бор. Мен имкон қадар уларни қоғозга туширишга ҳаракат қиламан. Мана, ўша дардли қўшиқнинг айрим мисралари:\n– Оқсарой катта майдонни эгаллаган, бетакрор бинолар силсиласидан иборат мажмуа бўлган. Атрофи жаннатмонанд боғлар билан ўралган. Бутун дунёдан турфа қушлар, товуслар, анвойи ўсимликлар келтирилган.\n– Бу қасрни қуриш учун ҳозирги ўлчамлар, бугунги ҳисоб-китоблар бўйича олганда ҳам жуда катта маблағ сарфланган. Олий қасрдаги барча жиҳозлар, бу ерда ўтказилган тадбирлар, кийим-кечакларгача юксак мақомда бўлган. Бунга жуда катта эътибор берилган...\n– Бошқа обидалардан фарқли жиҳати – Оқсарой нақшлари симметрик эмас. Яъни, пештоқнинг ўнг ва чап томонида турлича нақшлар туширилган. Нега? Бунда ҳам катта ҳикматлар яширинган. Уларни ўқиб, уқиб, мағзини чақиш учун ислом дини, тасаввуф, фалакиёт, фалсафа, ҳандаса... каби илмлардан хабардор бўлишимиз керак.\n– Қуёш нури эрталаб деворларга тушиб, камалак рангларида жилваланган. Ҳозир ҳам тонг пайти келсангиз, деворларда сақланиб қолган тилла зарралари чақнаб туради.\n– Мана шу тамға (ўттиз метрдан юқорироқдаги айлана нақшни кўрсатади) қасрнинг икки томонида туширилган. У яқин вақтларгача шу жойда турган. Кейин кўчириб олиниб, бошқа обидани таъмирлашда ишлатилган.\n– Оқсарой ҳовлиси, қадимда давлат идоралари бўлган жойда ер ости йўлаги топилган. Ободонлаштириш ишлари кетаётган кунлардан бирида экскаваторчи йигит, “шу жойда экскаваторим қандайдир чуқурга тушиб кетди”, дейди. Қарасам, ер остида ғиштин, аркалик йўлак кўриниб турибди. У қайси томонга олиб борган? Афсуски, бу ер ости йўлаги ўрганилмаган. Уни ҳам ортиқча гап-сўзсиз, тезда кўмиб юборишди. Ҳозир бу жойда кўкаламзор хиёбон бўлиб, чет элдан келтирилган дарахтлар экилган. Оқсарой сир-синоатлари эса ҳануз ер остида ётибди...\n– Оқсарой 130–150 йиллар бурун ҳеч бўлмаганда Самарқанддаги Бибихоним масжиди каби тўлиқроқ кўринишда бўлган. Оқсарой босқинчилардан қаттиқ жабр кўрган. Лекин ўз лоқайдлигимиз, жоҳиллик, эътиқодсизлик, манқуртлик... каби иллатлар ундан ҳам катта жароҳат етказган. Айрим манқуртларни фақатгина Оқсаройнинг сифатли ғишт ва кошинлари қизиқтирган. Ҳатто, ғиштларини олиш учун ҳашарлар уюштирилгани ҳақида гаплар юради...\n– Оқсарой майдонида пойдевор ва ҳовуз қолдиқлари сақланиб қолган. Тарихий манбалар, асосан Клавихо кундаликларидаги ёзма тасвирлар асосида сарой лойиҳаси ва ташқи кўринишини тикладик. Қалъа ичидаги майдонда саройнинг асл ўлчамдаги нусхаси қурилса, сайёҳлар ва юртдошларимиз учун ҳақиқий зиёратгоҳга айланади. Қаср ҳовлиси, қабулхона, фавворалар, мингдан ортиқ хона – ҳаммасини қайта тиклаш мумкин...\nОқсарой тарихи узундан узоқ. Уни бир кун эмас, ҳафталаб гапирганда ҳам поёнига етиш қийин. Оқсарой мажмуасидан бугун улкан пештоқнинг икки устунигина сақланиб қолган, холос. Улар Оқсаройнинг жуда арзимаган бир қисмини ташкил этади. Қасрнинг ана шу юздан бир бўлаги ҳам сир-синоатларга лиммо-лим тўла. Уларни бугун ҳам ўрганиб, таърифлаб ва мадҳ этиб охирига етиб бўлмаяпти. Агар Оқсаройга бағишлаб ёзилган китоблар жамланса, бутун бошли “Оқсарой кутубхонаси” пайдо бўлиши шубҳасиз...\nАзизбек Аҳмедовнинг мўъжазгина устахонаси шаҳрисабзлик ёш рассомлар учун ўзига хос мактабга айланди. Рассомларнинг бош мавзуси – Оқсарой. Хорижий сайёҳлар ҳайратланиб, суратларга қараб тўймайдилар. Оқсарой расмлари ва қасрнинг сополдан ясалган митти нусхаларини харид қилиш – Шаҳрисабз меҳмонлари учун энг қимматли эсдалик саналади. Оқсарой фонида суратга тушиш – Боқийлик, Улуғворлик, Куч-қудрат ва Ҳикматлар дунёси билан юзма-юз туриш, демакдир.\nАзизбек Оқсаройга кириш пештоқининг баландлиги икки ярим метрлик макетини асл кўринишда ясаган. Макет ва қаср суратлари дарҳол барчанинг эътиборини тортди.\nБир неча йил бурун шаҳардаги қурилишларни шахсан назорат қилган, ўша пайтда Республика Бош вазири бўлган Шавкат Мирзиёев кўргазмани келиб кўрдилар. Азизбекнинг ишлари у кишида катта қизиқиш уйғотди. Оқсарой ҳақида ёш тарихчига бир неча саволлар бердилар. Сўнгра вилоят ҳокимини ёнларига чақирдилар-да, Азизбекни кўрсатиб: “Бу йигитнинг ижод қилиши учун зарур шароитлардан хабар олиб туринг. Худди ўз укангиздек ғамхўрлик кўрсатинг”, дея тайинладилар.\nШундан сўнг Шавкат Миромонович Шаҳрисабзга ҳар келганларида Азизбекнинг устахонасига албатта бир кириб ўтадиган бўлдилар.\nБундан руҳланган ёш тарихчи, Оқсаройнинг тарҳи(лойиҳаси)ни тарихий ҳужжатлар асосида янада аниқ ва мукаммалроқ қилиб ишлашга киришди. Унинг устахонаси ҳамюртларимиз ва хорижий сайёҳлар билан доимо гавжум. Азизбек меҳмонларга Оқсарой мўъжизалари ҳақида тўлиб-тошиб, инглиз тилида узоқ сўзлаб беради.\nСобиқ тузумнинг даҳрий сиёсати авжига чиққан даврда Шаҳрисабздаги обидалар катта зарар кўрган. Бир гумроҳ кимса, Жаҳонгир мақбарасининг ноёб нақшинкор эшигини бузиб... ўтин қилиш мақсадида олиб кетаётганида, иймони бутун бир инсон кўриб қолади. Жоҳилга истаганича ўтин бериб, ноёб эшикни сақлаб қолади. Ҳозир эшик ўзининг аввалги ўрнида турибди. Бу мўъжиза, бир бетавфиқнинг ўчоғида саноқли дақиқа ичида ёнгани қайда-ю, асрлар давомида юз минглаб одамларнинг кўзини қувнатгани қаёқда! Йўлингиз тушса, унинг ўймакор нақшларини силаб, ҳасратли ҳикоясига қулоқ тутинг...\nОрзуга айб йўқ. Тикланажак янги Оқсаройда тиллакори хоналар, мовий гумбазлар яна кўзларни қувнатиб туради. Юзлаб хоналарда ғаройиб қандиллар, ноёб ўймакорлик санъати намунаси бўлган қўш табақали эшиклар ўрнатилади. Бу ғаройиб иншоотлар шунчаки томошагоҳ эмас, уларда ҳунармандлик устахоналари, ёдгорликлар ва китоблар билан савдо қилувчи дўконлар, кўргазма, музей... кабиларни ҳам жойлаштириш, ҳатто замонавий меҳмонхоналар ҳам ташкил қилиш мумкин. Тасаввур қилинг, “Шаҳрисабзга бориб, Оқсаройда дам олдим...” дейиш қанчалик тантанавор жаранглайди!\nБулар – Азизбекнинг, қолаверса, барча шаҳрисабзликларнинг эзгу орзуси. Яқин вақтларда, Шаҳрисабзда Оқсаройнинг асл кўриниши ва баландлигидаги нусхаси қурилишига астойдил ишонади у. Бу улуғ ишга баҳоли қудрат ҳисса қўшиш учун бел боғлаган тадбиркорлар ҳам оз эмас...\nТемурбекнинг болаликдаги дўстлари орасида Азизбек исмли бекзода бўлгани тарихий манбаларда қайд этилган. Кейинроқ Соҳибқиронинг болаликдаги бу дўсти, унинг энг содиқ жанговар сафдошлари қаторидан жой олган.\nТарих ва бугуннинг қувонарли уйғунлиги шундаки, бугун ҳам Шаҳрисабзда фидойи Азизбеклар жуда кўп...


"Пиридоксин"ни "Иммуномодулин"га айлантирган дорифурушлар жазоланди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари "Пиридоксин"ни "Иммуномодулин"га айлантирган дорифурушлар жазоланди\t12:13, 29 август\tСВОЖЖДЛҚК департаменти томонидан дори-дармон воситаларини қалбакилаштириб, сотишга уринган шахсларнинг қилмишларига чек қўйилди. Бу ҳақда "Фарғона ҳақиқати" газетасига асосланиб, “Uz24.uz” хабар бермоқда. Хусусан, фуқаро Шуҳрат Йўлдошев (исм-фамилиялар ўзгартирилган) бошчилигида Отабек Ўзбеков, Ёрқинжон Аминов ва Ислом Ғуломовдан иборат жиноий гуруҳ тузилади. Уларнинг мақсади юртимизда қалбаки дори воситаларини сотувга чиқариб, ноқонуний даромад орттириш эди. Улар Тошкент шаҳридаги дорихоналардан "Пиридоксин" (витамин Б-6) номли дориларни сотиб олишади. Мазкур дори ампулаларидаги ёзувлар ўчирилади. Шундан сўнг, худди шу дорининг ампуласига қўлбола махсус ускуна ёрдамида "Иммуномодулин" номи туширилади.


Android дастурлаш – Мобил Тараққиёт - Terabayt.Uz\nДастурлашни эндигина бошловчилар ёки шу соҳага қизиқувчилар қайси йўналишни танлаш керак ва унинг яқин келажаги қандай, деган савол қизиқтиради. Албатта, танланган йўналиш жамиятга фойдаси тегадиган, келажаги бор ва энг муҳими юқори даромадга эга олиб келадиган бўлиши керак.\nҲозирги кунда дунё аҳолисининг деярли барчаси мобил қурилмаларга эга эканлиги ҳаммага маълум. Бу қурилмаларнинг жуда катта қисми Android тизимида ишлайди. Статистик маълумотларга қараганда ақлли қурилмалар (smart devices)нинг 80% дан ортиқ қисми Android тизимида ишлайди. Android тизими кенг имкониятли, дастурчиларга қулай, бепул ва албатта очиқ кодлидир.\nAndroid операцион тизими — Linux ядросида яратилган портатив (тизимли) операцион тизим бўлиб, коммуникаторлар, планшетли компьютерлар, электрон китоблар, рақамли плеерлар, қўл соатлари, нетбуклар, смартбуклар ва смартфонларда ишлайди. Google томонидан сотиб олинган Android Inc. компанияси томонидан яратилган. Кейинчалик Google тизим ривожланиши билан шуғулланадиган Open Handset Alliance (OHA) иттифоқини тузди.\n2012 йилнинг 3-чорагида сотилган смартфонларнинг 75 %ида Android операцион тизими ўрнатилган эди. Бугунги кунга келиб 50 миллиарддан ортиқ Android иловалари рўйхатга олинган. Бу Android тизимида ишлайдиган қурилмаларнинг кўплиги ва улар учун иловаларга талабларнинг юқорилигини кўрсатади. АҚШнинг барча шаҳарларидаги Android дастурчилари учун йиллик маош ўртача 68 000$ – 82 000$оралиғида қилиб бергиланган. Ўзбекистон шароитида Сиз бошқалар учун дастурларни ёзиб бериш билан тажрибангизга қараб ойлик $500 – $2 000 ва унда ҳам кўпроқ топа оласиз.\nЎзбекистон шароитида статистикаларга қараганда дастурчиларнинг сони аҳолининг 0.3% дан ҳам камроқ экани кўрсатмоқда, яъни 3000 атрофида дегани. Ўзбекистон шароитидаги Android иловаларга бўлган эҳтиёжларни қондириш учун анча кам кўрсаткич. Android тизимида дастур тузишнинг қулайлиги ва имкониятларни чекланмаганлиги бу тизимни оммалашишига туртки бўлмоқда.\nКимлар ўргана олади?\nДастурлашни ўрганиш учун Сиз айнан ахборот технологиялари соҳасида ишлашингиз шарт эмас. Буни истаган инсон ўрганиши мумкин, Сиз юрист, иқтисодчи, ўқитувчи ёки исталган бошқа касб эгаси бўлишингиздан қатъи назар ўргана олишингиз мумкин. Бу Сиз ўйлаганингиздек унчалик қийин эмас ҳам, унчалик мураккаб жараён ҳам эмас. Фақат ҳудди ҳаётдагидек тўғри фикрлаш, тўғри ёндашишни билсангиз бўлгани. Умуман олганда Сизда мантиқ бўлса ва шу соҳага қизиқишингиз юқори бўлса бас.\nҲўш андроид дастурлашни ўрганиш учун нималарни билиш зарур\n- Ёзиш ва ўқишни билиш :-)\n- Оддий арифметика\n- Доимо енгиликка интилувчанлик, қизиқувчанлик\nШуларни биласизми унда дастурчи бўлишга уриниб кўринг, чунки дастурлаш фикрлашни ўргатади!\nПрофессионал ўқув маркази: бошланғичдан то мутахассисгача\nЎзбекистондаги Android дастурлаш ва унинг тараққиётини инобатга олиб, Сизларга «Personal Development Process» ўқув курсларини тавсия этамиз. Бу ерда Сиз белгиланган вақт оралиғида тизимли равишда тўлиқ ҳажмда Android дастурлаш курсларида дастурчи бўлиб чиқишингиз мумкин бўлади. Ўқув мазкази курсларида қатнашиб, Сиз дастурлаш соҳасидаги бошланғич билимлар олишдан бошлаб, тайёр мутахассис бўлиб етишишингиз мумкин.\nМазкур курснинг асосий мақсади қуйидагилардан иборат:\nЮқори даражали дастурчиларни кашф этиш;\nДавлат органлари ва хусусий ташкилотларга дастурчиларни тайёрлаш ва яхши ўзлаштирган дастурчиларни тавсия этиш;\nКурсларни яхши ўзлаштирган дастурчиларни ўзимизнинг жамоа (team)га таклиф этиш.\nҲозирги кунда ўрганиш керак бўлган илмлар жуда кўп. Буларни қисқа вақт ичида сифатли ўрганиш учун эса Сизга яхши мураббий керак бўлади. Янги форматда, янгича кўринишда билимларингизни оширинг. Дарслар офисда девелоперлар учун ажойиб бўлган муҳитда ўтказилади.\nКурсларнинг давомийлиги қандай?\nAndroid дастурлашни тўлиқ курси 5 ойга мўлжалланган бўлиб, ҳафтасига уч марта – ҳафтанинг тоқ ёки жуфт кунлари, икки соатдан бўлиб ўтади. Курслар мазмунидан келиб чиққан ҳолда модул тизимига асосланган бўлиб, учта модулдан иборат:\nБиринчи модулда Java тилининг асоси ўргатилади, бунда дастурлашдаги бошлачғич тушунчалар Javaдаги маълумот турлари операторлардан бошлаб, ҳар қандай дастурлашнинг асосини ташкил қилувчи Обектга йўналтирилган дастурлаш, динамик ўзгарувчи типлар каби бўлимларгача борилади.\nModule 2. Beginner Android Development\nИккинчи модулда Андроиддаги бошланғич тушунчалари стандарт компоненталари,адаптив дизайн каби тушунчалар билан таништирилади.\nУчинчи модулда Андроидда GeoLocation, Networking, Database каби дастурлашдаги кўп қўлланиладиган йўналишлари таништирилади.\nModule 4. Expert Android Development\nБу модулда ҳозирда Андроиддаги энг охирги технологиялар Kotlin, RxJava, Dagger билан таништирилади.\nҲар бир модулдан сўнг ўша модулга мос битта кичкина лойиҳа қилинади.\nДарсларни Андроид дастурчи Ёдгоров Ахрорхўжа олиб боради.\nPersonal Development Process ўқув марказида Android development курслари учун бир ойга (12 та дарс учун) 300 000 сўм қилиб белгиланган. Тўлов Сиз хоҳлаган усулда – нақд пулда ёки банк пластик картаси орқали амалга оширишингиз мумкин.\nҚаерга мурожаат этиш мумкин?\nМўлжал: Космонавтлар метроси. Туркманистон элчихонаси тўғрисида.\nШунингдек, қўшимча маълумотларни қуйидагилардан фойдаланган ҳолда билиб олишингиз мумкин.\n#Android #pdp.uz #Android смартфон #Дастурлаш #маслаҳат


Хотирани тиклаш - Динда саволим бор\nРўйҳатдан ўтган: 04 апр 2018, 14:38\nПост Дилбао » 23 апр 2018, 17:24\nАссалому алайкум. Ёшим 54 да, охирги 5 йил давомида кўп асабий ҳолатлар ва депрессияларга дуч келдим. Эндиликда шу ҳолатлар сабабли борган сари хотирам сустлашиб бормоқда. Жуда қийналяпман. Хотирани тиклаш учун қандай маслаҳат берасизлар. Олдиндан раҳмат.\nЖавоб: Хотирани тиклаш\nПост Шифокор » 13 май 2018, 01:48\nВа алайкум ассалом ва рохматуллоҳ.\nБош мияда қон айланишини тикловчи муолажалар хотирани тиклаш ва чархлашга ёрдам беради. Реоэнцефалограмма текширувида айнан қайси томирларда қон айланиши бузилганлиги аниқланади, сўнг невропатолог шифокор қайси гуруҳ препаратлари сизга мувофиқ келишини танлаб беради.\nТабиий усуллардан: Қуритилган хурмо, узум, ширин бодом, ёнғоқ самарали саналади. Кечда тарек (бир неча хил асал аралашмаси 1:1нисбатда) 1чой қошиқда сутга қўшиб ичилиши ҳам мақсадга мувофиқ. Ўсимликдан олинган Гинко билоба чой ва экстратлари ҳам яхши наф беради, бироқ булар узоғи 3-6 ойга қадар давомида қилиш зарур бўлади. Шифоси комил бўлсин.\nМавзу - Хотирани тиклаш


Ўтказилган учрашувда “Мингбулоқ кони ҳудудида қидирув ва ўзлаштириш ишларини олиб бориш” лойиҳаси доирасидаги ишларни жадаллаштиришга келишиб олинди.\nЛойиҳа доирасида 255,3 млн.АҚШ доллари миқдорида чет эл инвестициясини жалб этиш, замонавий технологиялардан фойдаланган ҳолда нефть захирасини кўпайтириш, шунингдек Мингбулоқ конида 4 та янги қудуқларни бурғулаш ва аввал бурғуланган 4 та қудуқни капитал таъмирлаш ишлари кўзда тутилган.\nЛойиҳа Ўзбекистон Республикасининг 2017 йил Давлат инвестиция дастури “Манзилли рўйхати”га киритилган бўлиб, жорий йилда 15 млн.АҚШ доллари миқдорида чет инвестицияларини ўзлаштириш кутилмоқда.\nЛойиҳанинг бош пудратчиси «Xibu Drilling Engineering» хитой компанияси томонидан Мингбулоқ конида янги қудуқда бурғулаш ишлари бошланди.\nУшбу лойиҳа доирасида 136 та янги иш ўринлари ташкил этилади.\nМухтарам Президентимиз бурғуловчилар ва хитойлик мутахассислар билан суҳбатлашиб, ушбу лойиҳа мамлакатимиз иқтисодиётини янада ривожлантиришда муҳим ўрин тутишини таъкидлади.\nШу ерда Фарғона водийсида ўтказилган геологик қидирув ишлари натижалари ҳақида маълумот берилди. Бу кўплаб турдаги табиий бойликларни аниқлаш имконини берди. Келгусида уларни ўзлаштириш бўйича замонавий корхоналар ташкил этилади. Наманган вилоятида қуриладиган гидроэлектр станциялари лойиҳаси ҳам намойиш қилинди. Ўзбекистон Республикаси Президентининг 2017 йил 2 майдаги "2017-2021 йилларда гидроэнергетикани янада ривожлантириш чора-тадбирлари дастури тўғрисида"ги қарорига мувофиқ Наманган вилоятида умумий қуввати 38,5 мВт, ишлаб чиқариш қуввати 150,8 миллион кВт соатни ташкил этувчи кичик гидроэлектр станцияларини қуриш кўзда тутилган. Жумладан, Учқўрғон тумани ҳудудида Катта Фарғона каналида кичик ГЭСлар каскадини қуриш режалаштирилган. Президентимиз сувдан энергия олиш табиат инъом этган имконият экани, бундай энергия қайта тикланиши, экологик тозалиги ва арзонлиги билан афзал бўлишини таъкидлади. Хитой тажрибаси асосида мамлакатимизнинг барча ҳудудида кичик гидроэлектр станциялари қурилиши, келгусида электр таъминотининг катта қисми ушбу манбалар ҳисобидан қопланишини қайд этди. Сув тозалаш иншоотлари барпо этиш, аҳолини тоза ичимлик суви билан таъминлаш қамровини кенгайтириш масалаларига ҳам алоҳида эътибор қаратилди. Бу борада тизимли ёндашув зарурлиги таъкидланди, мутасаддиларга кўрсатмалар берилди.\nСўнгги ўзгартириш: 12.07.2017 16:24


Адабиёт | ФайзБоғ - Part 3\nЭгамназар қассоб жуда чайир йигитда. Не не асов отларни минги қилмади. Алпкелбатлигича бор.Фақат кўнгли бўш роса. Не не бойларнинг асовини ҳафта ўтмай минги қилиб берди. Қассоб деб лақаб олганга яраша […]\nГўзал Бегим Хоразм вилоятининг Қўшкўпир туманида туғилган. Ўзбекистон Миллий университетинининг ўзбек филологияси факултетини тамомлаган. 2001-2003-йилларда Москвадаги М.Горкий номидаги олий адабиёт курсида таълим олган. Шоиранинг «Сукунат жараиги» (1998), «Учаётган япроқ […]\nГлюка КУЗДРА, Россия Африка мамлакатларидан бири. Бемор шифокор ҳузурида. Бемор: Дўхтир, қулоқларим ўз-ўзидан тобора кичрайиб бормоқда. Дўхтир: Шу яқинда нима иш қилгандингиз? Бемор: Ғозимиз тухумга кирганди, севинганимдан қучоқлаб, ўпиб олгандим. Дўхтир: Демак… Сиз… Ҳали […]\nШОИРЛИК ВА БАХИЛЛИК Шундай бир шоир бор ўзбек элимда, Шеърлари кўзларга тавоб айланган. Шундай бир шоир бор туркий элимда, Ердан то кўк қадар савоб айлаган. Шундай бир шоир ҳам кун […]\nБиламан, оламга сиғмас гуноҳим, Фарёдим чексиз-у, кўп оҳу воҳим. Парвона қошимда пушту паноҳим, Хешларим омонда сақла, илоҳим, Бандани бандага муҳтож қилмагин. Оғзингга чайналган нонин тутса ҳам, Лабингга кавсар сув чойин […]\nМажлис бўлади, деб бошлиқ ҳузурига кириб келган ходимлар хона ўртасида турган ғалати ускуна ва оппоқ халат кийиб олган йигитга ажабланиб қарашарди. Кимдир бу ускунани “робот”, деса, яна кимдир “кир ювадиган […]\nТонг саҳарда аёл кишининг фарёди бутун маҳалланинг тинчини бузиб юборди. Энг ёмони, бу овоз куни кеча тўй бўлиб ўтган хонадан томонидан келаётган эди. Ана шу нарса кўпчиликни саросимага солиб қўйди. […]